«Ливерпуль» нега чемпион бўла олмайди?\n17:00 / 07.08.2017\n«Ливерпуль», аниқроғи «Ливерпуль» мухлислари ҳар йили клуб чемпионлик учун курашишини кутишади. Клуб раҳбарияти, мураббийлари ва футболчилар ҳам шу ҳақида гапиришади. Лекин, назаримда, амалда чемпионлик курашида қатнаша оладиган жамоа шакллантириш учун етарли ҳаракат қилинмайди.\nХўш, чемпионлик учун курашадиган жамоа қандай бўлиши керак ўзи?!\nЭнг аввало, чемпионлик учун курашадиган жамоа ўз етакчиларини сақлаб қола билиши керак.\nЎша «Ливерпуль» чемпион бўлишига сал қолган мавсумдан кейин барча мухлислар ёзда таркиб кучайтирилиб, янги мавсумда янада жиддийроқ курашни кутишган эди. Амалда эса жамоанинг энг яхши тўпурари ва лидери Луис Суарес сотиб юборилди. Клопп келган йилиёқ Лига кубоги ва Европа лигаси финалига йўлланма олиб, сал ҳаракат қилинса, юқори марралар учун курашиш мумкинлигини исботлагандек бўлди. Мавсум оралиғида топ футболчилар келиши кутилди. Клуб эса Садио Мане, Вейналдум, Клаван ва Лорис Кариусни таклиф қилди. Мухлислар, кейинги мавсум Чемпионлар Лигасига чиқсак топ футболчилар ҳам келади, деб ўзларини юпатишди. Клуб амаллаб 4-ўринни эгаллади. Трансфер ойнасида фаоллик кутилди. Натижа эса — ноль. Миш-мишдан нарига ўтилмаяпти. Аксинча, клубнинг яна бир етакчиси Коутиньо жамоани тарк этиши ҳақиқатга яқинроқ бўлиб турибди.\nЧемпионлик учун курашадиган жамоа ўтган мавсумдаги заиф чизиқларни кучли футболчилар билан тўлдиради.\n«Ливерпуль»нинг ўтган мавсумдаги энг заиф чизиқлари — дарвоза ва ҳимоя. Лекин мавсум оралиғида на дарвозабон ва на ҳимоячи таклиф қилинди. Тўғри, Чемпионшипдан ҳеч ким танимайдиган чап қанот ҳимоячиси Робертсон таклиф қилинди. Лекин мухлислар кутган футболчи эмас у.\n«Ливерпуль» кимларни сотиб олди?! Ҳужумкор ярим ҳимоячи Муҳаммад Салоҳ ва ҳужумчи Доминик Соланке. Клубдаги энг кучли чизиқларнинг янада кучайтирилишидан нима маъно бор, тўғриси, мен тушунмадим.\nКеча Юрген Клопп, биз ҳеч қандай трансфер амалга оширмаган ҳолда яна бир ярим ҳимоячига эга бўлдик, дебди. Робертсон ва Моренонинг ишончли ўйини Милнерни яна ярим ҳимояга қўйишга имкон туғдирган эмиш. Қолаверса, Клоппга кўра, «Ливерпуль» таркибида тўрт нафар яхши марказий ҳимоячи бор экан ва бошқа ҳимоячига эҳтиёж йўқ. Мухлислар бу гапларни, бошқа трансфер кутманглар, деб тушунишди.\nЭнди бир рақобатчиларга назар солайлик. «Манчестер Сити» дарвозабон ва ҳимоячилар олди. «Манчестер Юнайтед» ўтган мавсумда панд берган барча чизиқларни кучли футболчилар ҳисобига тўлдирди. «Челси» Бакайоко ва Рюдигер билан кучайди. «Тоттенҳэм» етакчиларини сақлаб қолишга эришди. Ёзда пароканда бўлиши кутилган «Арсенал» Ўзил ва Санчесни сақлаб қолиш баробарида Колашинац ва Ляказет билан янада кучайди. Ўтган мавсумда «Ливерпуль» таркиб жиҳатдан барча рақобатчиларидан кучсизроқ эди. Мавсумлар оралиғида, рақобатчилар таркиблари кучайиши оқибатида, «Ливерпуль» ва чемпионликка даъвогар бошқа клублар орасидаги фарқ янада ортди.\nХулоса қилиб айтганда, «Ливерпуль» чемпионлик учун курашиши учун ҳозирча ҳеч қандай асос кўрмаяпман. Аксинча, ўтган мавсум амаллаб эгалланган тўртинчи поғона ҳам бой берилиши учун сабаблар кўпроқдек туюляпти. Фикримча, чемпионлик учун кураш «Челси», «Манчестер Сити», «Манчестер Юнайтед» ва «Тоттенҳэм» ўртасида бўлади. «Арсенал» ва «Ливерпуль» эса «Эвертон» ва «Вест Ҳэм» билан 5–8 ўринлар учун курашади. Сўнгги икки клуб мавсум оралиғида бир қатор яхши футболчилар ҳисобига бойигани инобатга олинса, ҳатто шу кураш ҳам осон кечмайди.\nБалки, 31 августгача «Ливерпуль» бир қатор яхши трансферларни амалга ошириб кучаяр… Балки, Клопп хали ҳам, ўз услубига мос ижрочилар билан каттароқ клубларни доғда қолдириш мумкинлигига ишонар? Ахир у эмасми, Дортмунд рулида бир неча баробар устунроқ бўлган «Бавария»ни ортда қолдирган? Ҳа, ўша. Аммо биласизми, шу яқин ўртада «Вольфсбург»нинг ҳам чемпион бўлганини эсласак, ўша муваффақиятларнинг замирида «Бавария»нинг муаммолари ҳам ётганини сезса бўлар...\nАнглиянинг Германиядан фарқи шундаки, бу ерда бир эмас, бир нечта клуб бирданига омадсизлик гирдобида қолиши керак бўлади. Бу жуда қийин иш... Балким 25 йилда бир бўлар... Аммо, Клоппнинг ишини қийинлаштирадиган яна бир жиҳат — «Лестер» ўша имкониятдан яқиндагина фойдаланиб бўлди...\nШермуҳаммад Абдугапиров блоги


Украина рекорд миқдорда гилос импорт қилди, маҳаллий маҳсулотга талаб йўқлиги сабаб экспорт кескин камайди • EastFruit\nБош саҳифа › Янгиликлар › Украина рекорд миқдорда гилос импорт қилди, маҳаллий маҳсулотга талаб йўқлиги сабаб экспорт кескин камайди\nМуаллиф: EastFruit 10 Ноя 21 9 Ноя 21 058\nEastFruit таҳлилчилари 2021 йилда эътиборни бир неча бор гилос бозоридаги оғир вазиятга қаратишганидан хабарингиз бор. Зеро, ўшанда маҳаллий маҳсулотлар нархи рекорд даражада пасайган, аммо уларга ҳануз талаб йўқ эди. Хусусан, Украинанинг Запорожье вилояти Мелитополь шаҳридаги боғбонлар маҳсулотларининг бир қисмини чиқиндига ташлашга мажбур бўлишди, чунки, у умуман сотилмади.\nБироқ, ажабланарлиси шундаки, айнан 2021 йилда бозорда ортиқча маҳаллий гилос максимал даражада, нарх эса аксинча, минимал бўлган маҳал Украина бу мевани ўз тарихидаги рекорд даражада импорт қилган. Украинага сархил гилос импорти ҳажми 2 минг тоннага етди ва 2020 йилга нисбатан 83 фоизга ўсди.\nҚизиғи шундаки, Украинадан гилос экспорти арзон нархлар, маҳсулот танқислиги ва Европа Иттифоқи бозорларида ҳам гилоснинг юқори нархига қарамай, кескин камайди. Бутун мавсум давомида украиналик экспортёрлар атиги 466 тонна гилос экспорт қила олишди. Бу кўп йиллар давомида мамлакатдан экспорт қилинган гилоснинг рекорд даражадаги паст кўрсаткичидир.\n“Истеъмолчилар, жумладан, украиналикларнинг ҳам гилос сифатига бўлган талаблари тобора ортиб бормоқда. Улар замонавий йирик мевали навларга кўпроқ қизиқишяпти. Шу билан бирга, Украинада гилос етиштириш технологиялари, асосан, анъанавийлигича қолган ва замонавий бозор нуқтаи назаридан эскирган. Агар бир неча йил аввал бундай гилос учун истеъмолчини мамлакат ичида ва Беларусда топиш мумкин бўлган бўлса, ҳозир бизнинг бозор ва Беларусь, Россия бозорларида импорт қилинадиган юқори сифатли маҳсулотлар бўйича кўплаб таклифлар пайдо бўлди. Украина истеъмолчиси бунинг учун кўпроқ тўлашга тайёр. Айтганча, 2021 йилда унчалик кўп бўлмаган юқори сифатли Украина гилосига ҳам талаб жуда юқори ва нархлар анчагина баланд эди», дейди Бирлашган Миллатлар Ташкилотининг Озиқ-овқат ва қишлоқ хўжалиги ташкилоти (ФАО) инвестицион департаменти иқтисодчиси Андрий Ярмак.\n“Айтганча, Украина бозорига асосий гилос етказиб берувчига айланган Ўзбекистонда ҳам бу йил илк бор худди шундай ҳолат юзага келди. У ерда гилос етиштириш ортиб бормоқда, бироқ, ушбу мева учун юқори нарх тўлайдиган ва юксак талаблар қўядиган мамлакатларга экспорт камлигича қоляпти. Шу боис, ўзбек фермерлари гилосни қандайдир йўл билан сотиш учун унинг нархини пасайтиришга мажбур бўлишмоқда. Ваҳоланки, худди шу пайтда жаҳонда сифатли гилос нархи ўсишда давом этмоқда”, дейди ФАО эксперти.\nШунингдек ўқинг: Ўзбекистон бу йил Жанубий Кореяга гилос экспортини оширди\n2021 йилда Ўзбекистон Украинага 745 тонна гилос экспорт қилди, бу ўтган йилгига нисбатан 12 баробар кўпдир. Украина ва Молдова бозорларига 2021 йилда 431 тонна сархил гилос етказиб бериш ҳажми икки баравар ошди. Греция Украинага Молдова билан деярли бир хил миқдорда гилос экспорт қилди, бу мамлакатдан етказиб бериш ҳажми эса йил давомида ўзгармади, чунки, Европа Иттифоқидаги нархлар юқорироқ эди. Украинага Эроннинг ҳам гилос экспорти ортиб бормоқда, бироқ ҳозиргача бу мамлакатдан мавсум давомида 100 тоннадан кам сархил гилос импорт қилинди.\n2021 йилнинг 3 декабрида Андрий Ярмак Украина боғбонларининг мева бизнесига стратегия ва ёндашувларини зудлик билан ўзгартириш зарурлиги, шунингдек, мева-сабзавот бизнесини ўзгартирадиган технологиялар ҳамда маркетингдаги глобал инновациялар ҳақида “Украина сабзавот ва мевалари – 2021. Янги инвестицион имкониятлар” деб номланган 17-халқаро конференцияда сўзлаб беради. 2 декабрь куни эса бу ерда яна иккита ноёб тадбир бўлиб ўтади: Ритейл-форум ва Савдо форуми. Ушбу форумларда нафақат супермаркетлар тармоғига маҳсулотлар етказиб бериш бўйича шартномалар тузиш, балки Украинадаги супермаркетлар тармоғида турли хил сабзавот ва меваларнинг савдо ҳажми ҳамда етказиб берувчилар нуқтаи назаридан тармоқлар рейтинглари билан танишиш, бу борада эксклюзив маълумотлар олиш мумкин бўлади. Ушбу тадбирни ўтказиб юбормай десангиз, мазкур ҳавола орқали иштирок этиш учун рўйхатдан ўтишингиз керак.\nАндрей ЯрмакгилосимпортУкраинаУкраина мева-сабзавотлари - 2021экспорт


Бугун, 19 декабр куни, пойтахт ҳокимлигида халқ депутатлари Тошкент шаҳар Кенгашининг кенгайтирилган йиғилиши ва Тошкент шаҳар ҳокими Жаҳонгир Ортиқхўжаев билан матбуот анжумани бўлиб ўтди.\nKun.uz мухбирининг хабар беришича, тадбирда Жаҳонгир Ортиқхўжаев турли даврларда Тошкент шаҳрида давлат ташкилотлари ва ҳокимият эҳтиёжлари учун бузиб ташланган хусусий мулк эгаларига қарздорликни қайтариш бўйича саволга жавоб берди.\n«Снос бўйича… Албатта, ҳеч қўрқмасдан айтишим мумкинки, бу йил Тошкент шаҳар ҳокимлиги 2005 йилдан бошлаб бузилиб кетган мулкларнинг пулини тўлади. Ўзбекистон тарихида бир йилда бунча компенсация тўланмаган, бу йил 700-800 миллиард сўмга яқин маблағимиз пул кўринишида, ер бериш кўринишида «снос» учун тўловларга кетди.\nАйтмоқчиманки, бизнинг ҳисобларимиз бор, келаси йилнинг охиригача жойи бузилган бирорта ҳам одам тўловсиз қолмайди. 2021 йилда 2005 йилдан бугунгача бузилган ҳамма бинолар адолатли бўлса, нарх тафовути тўғри бўлса ёки суд қарори бўлса пули тўланмасдан қолмайди. Пулини берамиз ёки ер кўринишида берамиз. Ерини беролмасак, бошқа мулк кўринишида берамиз.\nБундан ташқари, энди давлат эҳтиёжлари учун бузиладиган бўлса, олдин керакли компенсацияси берилади. Қўлимизда етарли пулимиз ёки еримиз бўлганидан кейин эгасининг розилиги билан бузишга қарор қиламиз. Олдингидаги каби [қонунсиз хусусий мулкларни бузиш - «снос»] ишларни қилмасликка ҳаракат қиламиз. Олдимизга шу мақсадни қўйдик», - деди Тошкент шаҳар ҳокими.


Ўзбекистонлик офицер Россия мудофаа вазирлиги томонидан мукофотланди\nЎзбекистонлик офицер Россия мудофаа вазирлиги томонидан...\n31.08.2018 20:48 0 1743\nРоссия Федерацияси мудофаа вазирлиги ўзбекистонлик подполковник Рустам Жабаровни жанговар ҳамдўстлик ва ҳарбий ҳамкорликни мустаҳкамлашга қўшган ҳиссаси учун медаль билан мукофотлади. Бу ҳақда «Sputnik» хабар бермоқда.\n«Жанговар ҳамдўстликни мустаҳкамлагани учун» медали офицерга «Тинчлик миссияси - 2018» ШҲТ давлатлари ўқув машғулотларининг тантанали ёпилиш маросимида топширилди.\n«Ўзбекистонлик бир гуруҳ офицерлар «Тинчлик миссияси» ўқув машғулотларида кузатувчи сифатида иштирок этди. Машғулотларнинг сўнгги босқичида Ўзбекистон Қуролли кучларининг Бош штаби бошлиғи генерал-майор Павел Эргашев ҳам ташриф буюрди»,- дейилади хабарда.\nМаросимда шунингдек, Тожикистон, Қозоғистон, Қирғизистон, Ҳиндистон, Покистон ва Хитой давлатларининг ҳарбий вакиллари ҳам медаллар билан тақдирланган.\nРоссия Қуролли Кучлар тақдирлаш\nХориж 24/08, 09:33\nРоссия қайси ҳарбий соҳаларда АҚШ дан устун?\nХориж 09/05, 21:55\nПутин Яқин Шарқдаги оғир вазиятни баҳолади\nХориж 08/05, 20:04\nРоссияда бош вазир тайинланди


«Файл слишком велик»: агар файл флешкага кўчмаса нима қиламиз? - Terabayt.Uz\n«Файл слишком велик»: агар файл флешкага кўчмаса нима қиламиз?\nБаъзида шундай ҳолат учрайди: флешкангизда керагидан ортиқча бўш жой бўлса-да, унга йирик ҳажмли файлни кўчира олмайсиз. Бу ерда гап файлнинг ўша бўш жойга сиғишида эмас аслида...\nЎҚИНГ: Компьютернинг хотира қурилмалари\nНега кўчириб бўлмайди?\nМасалан, Windows тизимли компьютерда ҳажми 4 гигабайтдан ошувчи файлни флешкага кўчирмоқчи бўлсангиз, «... файли кўчириладиган файл тизими учун ўта катталик қилади» («Файл … слишком велик для конечной файловой системы») ёзуви чиқади.\nШунга ўхшаш ҳолатларда macOS мана бундай огоҳлантирув ёзуви чиқаради: «... объектини кўчириб бўлмаяпти, чунки у бу томнинг формати учун ўта катталик қилади» («Не удаётся скопировать объект …, так как он слишком большой для формата этого тома»).\nГап шундаки, кўчириладиган флешкининг файл тизими, яъни маълумотларни шакллантириш тарзи FAT32 (ёки MS-DOS) бўлиб, унга 4 гигабайтдан ошиқ ҳажмли файлларни ёзиб бўлмайди. Бу чекловни олиб ташлаш учун, флешканинг файл тизимини бошқасига алмаштирган ҳолда қайта форматлаш лозим бўлади.\nЁДДА ТУТИНГ: Форматлаганда, флешкадаги барча маълумотлар йўқолиб кетади. Шунинг учун, аввал унинг ичидаги барча жилд ва файлларни компьютерга кўчириб ўтказиб, сўнг форматланг!\nАгарда Windows ишлатаётган бўлсангиз, Проводник дастурини очинг. Унда флешка устига сичқончанинг ўнг тугмачаси билан чертинг. Очилган контекст менюсида «Форматлаш» («Форматировать») бандини танланг. Форматлаш ойначаси очилади, унда флешканинг якуний файл тизимини ўзгартириш мумкин. Агарда флешкани кейин фақат Windows тизимли қурилмаларда ишлатадиган бўлсангиз, у ҳолда NTFS файл тизимини танлаганингиз маъқул. Бордию, флешкангиз кейин ҳам Windows, ҳам macOS тизимли компьютерларга тушишини истасангиз, унда exFAT файл тизимини танланг.\nКейин «Тезкор (мундарижаларни тозалаш)», яъни «Быстрое (очистка оглавления)» опциясини белгиланг, «Бошлаш» – «Начать» тугмачасини босинг ва форматлаш якунига етгунича тегмай туринг.\nАгарда macOS тизимли қурилмадан фойдаланаётган бўлсангиз, унда мана бу манзилдаги диск утилитасини ишга туширинг: Finder → «Программы» → «Утилиты» → «Дисковая утилита». Унинг ён панелида флешкани танланг ва юқорида жойлашган «Ўчириш», яъни «Стереть» тугмачасини босинг. Кейинги ойнада флешканинг файл тизимини танлашингиз керак бўлади. Бордию уни фақат Mac’да ишлатадиган бўлсангиз – «Mac OS Extended (журналируемый)» турини танланг. Агарда флешкангиз кейин ҳам Windows, ҳам macOS тизимли компьютерларга тушишини истасангиз, унда exFAT файл тизимини танланг.\nСўнг «Стереть» тугмачасини босинг ва форматлаш якунига етгунича тегмай туринг.\nШу тарзда қайта форматлагач, бу флешкадаги бўш жойга мос бўлса бас – исталган ҳажмли файлни унга ёза оласиз. Дарвоқе, форматлашдан олдин компьютерга кўчириб қўйилган файл ва жилдларингизни яна флешкага ўтказиб қўйиш ҳам эсдан чиқмасин...\nЎҚИНГ: USB-флешкалардан фойдаланишнинг 5 та ностандарт усули\n#компьютер #маслаҳат #ноутбук #флешка


Кутиб ол , Токио! - Ishonch.uz\nБош саҳифа Жамият Кутиб ол , Токио!\nКутиб ол , Токио!\nЯнги Ўзбекистоннинг оловқалб ёшлари мардлар майдонига кириб келмоқда\nПандемия балосининг кенг ёйилиши барча соҳалар каби жаҳон спорт инфратузилмасига ҳам катта талафот етказди. Айниқса, тўрт йилликнинг энг нуфузли мусобақаси ҳисобланган ёзги Олимпия ва паралимпия ўйинларининг ўтказилиши аввалбошда сўроқ остида қолгани, кейинги бир ярим йиллик тортишув ва муҳокамалар исканжасида ва ниҳоят хорижий томошабинларсиз, туристларсиз ўтказилишига эришилиши, қайсидир маънода инсониятнинг коронавирусга қарши «жангу жадали» самарали кечиб, ҳамжиҳатлик мусобақаси ғолиблик сари одимлаганидан далолатдир.\nОлимпия ўйинлари тарихига назар ташланса, негадир Япония тўрт йилликнинг мусобақалари билан «ҳеч чиқиша олмаган». Боиси, ХХ асрнинг 40-йилларида кунчиқар юрт пойтахтида ўтиши керак бўлган XII ёзги Олимпия ўйинлари Япония-Хитой муносабатларидаги совуқлик сабаб аввалига Европага кўчирилиб, кейин бутунлай қолдирилган эди.\nКейинчалик Япония ҳукуматининг ташаббуси ҳамда Халқаро олимпия қўмитасининг қарорига асосан, Токиода ўтказиладиган 1964 йилги Олимпия ўйинлари эса иссиқ об-ҳаво туфайли куз фаслига (1964 йил 10-24 октябрь кунларига) кўчирилганди. Ўшанда ҳам ўйинларнинг бутунлай қолдирилишига бир баҳя қолган. Шу жиҳатдан айтиш мумкинки, ёзги Олимпия ўйинларининг Японияда ўтказилиши ҳамиша катта тортишувлар, ўзгаришлар, депсинишлар даври билан рўбарў келган. Бу бир тасодифми ёки бошқа нарсами, бир нарса дейиш қийин.\nБиз аслида бу ҳақда гап юритмоқчи эмасдик. Лекин кунчиқар юртда бўладиган ёзги Олимпия ўйинларида Ватанимиз шарафини ҳимоя қилиш учун Ўзбекистоннинг 100 нафардан зиёд спортчи, мураббий ва мутахассислари Япония сари отланаётгани боис ўтмиш воқеаларига бир қур назар ташлашга жазм этдик.\nЎтган ўйинлардаги натижалар, спортчиларнинг иштирок этиш ва спорт турлари қамровига эътибор қаратилса, Ўзбекистонда олимпия ҳаракатининг сифат қамрови у қадар шиддатли кечмаганига гувоҳ бўламиз.\nАлбатта, бу ҳолнинг ўзига хос сабаблари бор. Рақамларга эътибор берсак, 1996 йил Атлантадан 2016 йил Рио-де-Жанейрогача ўтган 6 та ёзги Олимпия ўйинларида Ўзбекистон спортчилари 12 ёки 14 та спорт турларида қатнашган. 2008 йили Пекин олимпиадасида 56 нафар спортчи 14 спорт турида, 2012 йили Лондонда ўтган ёзги Олимпия ўйинларида мамлакатимиз спорт делегацияси 53 нафар спортчи билан 13 та спорт турида иштирок этган.\nУмумий медаллар сонига эътибор қаратилса, Ўзбекистон олимпиячиларининг 2016 йили Рио олимпиадасида қўлга киритган медаллари 1996 йилдан 2012 йилгача бўлган барча олимпия ўйинларидаги медаллар жамланмасидан салмоқлироқ кўринишга эга: яъни биргина Рио олимпиадасида 4 та олтин, 2 та кумуш ва 7 та бронза, жами 13 та медалга сазовор бўлингани ҳолда, ўтган 5 та ёзги Олимпия ўйинларида (Атланта-1996, Сидней-2000, Афина-2004, Пекин-2008 ва Лондон-2012) 3 та олтин, 5 та кумуш ва 10 та бронза, жами 18 та медаль қўлга киритилган холос.\nКўриниб турибдики, мамлакатимиз спортчиларининг сон ва сифат кўрсаткичларининг ўсиш динамикаси айнан Бразилияда ўтган Олимпия ўйинлари билан бошланган. Шу жиҳатдан, Ўзбекистон олимпиячилари Токио майдонларида Рио натижалари ўз-ўзидан қўлга киритилмаганини исботлаш учун ҳам майдонга тушишади.\nЭнди 2016 йилги олимпия ўйинлари билан ҳадемай старт оладиган «Токио – 2020» баҳсларида қатнашадиган Ўзбекистон спорт делегациясининг сон ва сифат тамойилларига эътибор қаратсак.\nАйтиб ўтганимиздек, Ўзбекистон спорт делегацияси кунчиқар юртда бўладиган мусобақагача ўтказилган барча олимпия ўйинларида 14 тагача спорт турида қатнашиб келган. 2016 йили Бразилиядаги баҳсларда ватанимизнинг 70 нафар спортчиси 13 та спорт турида қатнашган эди. Бу галги Токио ўйинларида эса Ватанимиз атлетлари 17 та спорт туридан 71 нафар спортчи билан Ўзбекистон номини улуғлаш учун Япония спорт майдонларида шижоат кўрсатишга чоғланмоқда.\nЯпонияда ўтадиган тўрт йиллик баҳсларнинг 2016 йили Америка қитъасида уюштирилган олимпия ўйинларидан яна бир фарқи, ХХХII ёзги Олимпия ўйинларида бир қатор спорт турларида, жумладан, оғир атлетика, енгил атлетика, бокс, эркин ва юнон рум кураши каби айнан ўзбекистонлик спортчилар кўпроқ қатнашиши мумкин бўлган йўналишларда қисқаришлар юз берди. Шунга қарамасдан айнан ушбу спорт турларида ва юртимизда энди-энди ривожлантирилаётган, ҳали олимпиада йўлланмаларидан у қадар «катта умид қилмаганимиз» замонавий беш кураш, қиличбозлик, таэквондо каби йўналишларда вакилларимиз режадан ортиқ тарзда Токио чипталарига эга бўлишди.\nТокио олимпиадасида Ўзбекистон каратэчиларининг йўлланмалардан қуруқ қолиши қайсидир маънода умумжамоа тош босишини бироз «пасайтиргани» бор гап. Бироқ нима бўлганда ҳам, бу Токио йўлидаги «Ўзбек шиддатига» тўсиқ бўлолмайди.\nЯна бир гап. Бундан бир ҳафта муқаддам Ўзбекистон спорт делегациясининг олимпия йўлланмалари сони 74 та эди. Аммо Халқаро сузиш федерацияси (FINA) бундан бир неча кун муқаддам, яъни 7 июлдаги қарори билан 2020 йил 24-29 ноябрдаги ва жорий йил 13-17 апрелда Тошкентда олимпия йўлланмалари учун ўтказилган Ўзбекистон очиқ чемпионати ва кубоги баҳсларидаги натижаларни бекор қилиши оқибатида юртимиз сузиш спорт тури вакилларининг олимпия чипталари сони 5 тадан 3 тага қисқарди.\nМазкур ҳолат хусусидаги сўровимизга Ўзбекистон сузиш федерацияси бош котиби Алишер Ғаниев «бундай вазиятга тушишимизда қайсидир маънода ҳиндистонлик спортчининг ноўрин эътирози ва FINA мутахассисларининг ҳолатга бир ёқлама ёндашиши сабаб бўлди. Ўзбекистон сузиш федерацияси халқаро спорт ҳуқуқ тизими ташкилотларига мурожаат қилди. Лекин ижобий натижага эришгунимизча олимпия ўйинлари ўтиб бўлади. Афсусларимиз чексиз. Лекин Токио мусобақаларидан кейин мазкур масалада адолатни қарор топтириш ниятидамиз. Бироқ, ҳозирча бошқа чорамиз йўқ. Токиода 2 нафар спортчи билан иштирок этишга мажбурмиз», дея фикр билдириб ўтди. Ҳа, спорт тадбирлари ва унинг кенг майдонида ҳам ёзилмаган қонунлар, кутилмаган туб бурилиш паллалари бўлиб туради. Шу маънода мамлакатимиз «делфинлари» «Токио – 2020» остонасида кутилмаган «зарба»га дуч келгани бор ҳақиқат. Муҳими, бу япон сув ҳавзаларидаги умидларимизнинг армонга айланишига олиб келмаса бўлгани.\nЎтган салкам 4 йиллик муддатда мамлакатимизда жисмоний тарбия ва спорт ҳаракати, спорт турларининг оммавийлигини таъминлаш, янгича ёндашувлар асосида ишнинг ташкил этилиши, халқаро спортнинг илғор тажрибаларининг кенг татбиқ этилиши туфайли олимпия ўйинларининг мундарижаси кенгайишига олиб келди. Айниқса, Ўзбекистонда жаҳон тажрибасидан келиб чиқиб, бир қатор оммавий спорт турлари ривожини таъминлаш бўйича давлатимиз раҳбари томонидан имзоланган қарорлар, концепциялар, йўл хариталарининг ишлаб чиқилиши ва жорий этилиши ушбу натижаларга замин бўлмоқда, албатта. (Жадвал).\nБундан 3-4 йил муқаддам юртимизда қиличбозлар ёки замонавий бешкурашчилар Токио олимпия ўйинларида иштирок этади, дейишса, унча-мунча мутахассис ҳам «ҳали кўп ишлашимиз» кераклигини айтарди. 2019 йили пойтахтимизда қиличбозлик бўйича ўтказилган нуфузли мусобақа жараёнидаги матбуот анжуманида терма жамоамиз мураббийлари «Тошкент мусобақалари истеъдодларни кашф этиш майдони бўлаётгани яхши. Аммо Япония олимпиадасига ҳозирги ёшларнинг бориши анча оғир масала. Ҳали тинимсиз изланишимиз керак. Талантлар етарли. Улар, албатта, Париж ўйинларида қатнашади», дейишганди.\nИшонгандик. Эйфель минорасининг ҳайбатини ўйлаб, кунчиқар юртга ёш мушкетёрларимизнинг боролмаслигидан ўзимизча ожизлангандик. Қаловини топса, қор ёнади, дейишади. Бир-бир ярим ой ўтар-ўтмас Ўзбекистон қиличбозлик федерацияси мутасаддилари мушкетёрлар спорти бўйича янгича иш тизимини жорий этди. Хориждан бир эмас, 2-3 та жаҳон майдонини кўрган тажрибали мутахассис жалб қилинди. Улар иштирокида Ўзбекистонда янгича форматда ўқув-машғулотлар, семинарлар, селекцион турнирлар ташкиллаштирилди. Хорижий мамлакатларнинг кучли терма жамоалари билан ҳамкорликдаги йиғинлар уюштирилди. Ёшларга ишонч билдирилди. Ва бу ўз сўзини айтди. Қисқа фурсатда халқаро миқёсдаги турнирларда, чемпионат ва кубокларда ёш спортчиларимиз иштирок этди ва совринли ўринларни қўлга киритишди. Бу эса уларнинг қалбида ишонч туйғуларини жонлантирди. Халқаро майдондаги тажриба олимпия саралаш турнирларида асқатди. Қиличбозлик бўйича бир эмас, 3 нафар истеъдодли ёшларимиз олимпия ўйинлари йўлланмаларига эга бўлишди.\nХудди шундай фикр-мулоҳазаларни бокс, дзюдо, таэквондо, гимнастика каби спорт турлари мисолида ҳам айтиш мумкин. Тўрт йиллик катта спорт тантанасининг завқу шавқига эришиш беш йилликка узайиши ҳамда унинг «иштирокчи ёрлиғига» етишиш учун кунларни тунларга улаб меҳнат қилган, заҳмат чеккан мураббий ва спортчилар, соҳа мутахассислари етиб келган Токио дарвозаси тантанали очилишига жуда оз фурсатлар қолмоқда.\nУнинг остонасига етолмаганлар, шоҳсупасига кўз тикканлар қанча. Шукрки, бу шарафли манзил – ХХХII ёзги Олимпия ўйинлари майдонига етиб келганлар сафида Ўзбекистон бор. Борки, унинг муаззам шоҳсупасида Ватан байроғини сарбаланд этмоққа чоғланаётган Баҳодир Жалолов, Давлат Бобонов, Муроджон Холмуродов, Зайнаб Дайибековадек шижоатли ёшларимиз ўз салоҳиятини намоён этмоққа шай турибди.\nДемак, кутиб ол, Токио, янги Ўзбекистоннинг оловқалб ёшлари маҳорат кўрсатмоқни дилларига жо қилган ҳолда мардлар майдонига кириб келмоқда.\nАввалги саҳифаУлар қонунга хилоф равишда ишдан бўшатилган\nКейинги мақолаСоҳиллар сотилганми?


ZiyoNET › Абитуриент › Хориджда талим\nХорижий олий таълим муассасаларда таълим\nЎзбекистон Республикаси Вазирлар Маҳкамасининг 3 апрель кунида қабул қилинган 173-сонли қарорига кўра, дунёнинг энг яхши 500 олий таълим муассасаси (ОТМ) томонидан берилган диплом ва ҳужжатлар ҳеч қандай имтиҳонсиз (нострификациясиз) қабул қилининади. Шундай экан, сиз чет элда жаҳоннинг энг яхши 500 ОТМда ўқишингиз, уларни муваффақиятли битиргач эса, магистратура босқичига ҳеч қандай қийинчиликларсиз кириб, ўқишни давом эттиришингиз мумкин.\nХорижда ўқишнинг фойдали жиҳатлари талайгина. Ўша давлат тилини осон ўзлаштириш, хорижий давлатларга саёҳат қилиш, чет эл маданияти билан яқиндан танишиш, дунёқарашни кенгайтириш, хориждан дўстлар орттириш - шулар жумласидандир.\nСтипендия нима учун берилади?\nЖамғарма стипендиялари муайян муддатга ҳар йили тасдиқланадиган мақсадли дастурлар бўйича ажратилади (қуйидаги жадвалга қаранг).\nСтипендиялар танловдан ўтган шахсларга қуйидаги харажатларни қоплаш учун ажратилади:\nстипендиатнинг чет эл таълим ва илмий муассасасида таълим олиши (малака ошириши, стажировка ўташи) учун тўланадиган маблағ;\nстипендиатларнинг виза олишлари;\nстипендиатнинг таълим олиш (малака ошириш, стажировка ўташ) жойига етиб бориши ва қайтиб келиши учун барча турдаги транспорт харажатлари (бир йилда бир мартадан кўп бўлмаган ҳолда);\nстипендиатларнинг таълим олиши (малака ошириши, стажировка ўташи) даврида турар жой ва овқатланиш харажатлари;\nЖамғарма Васийлик кенгаши қарори бўйича стипендиатларнинг таълим олиши (малака ошириши, стажировка ўташи) билан бевосита боғлиқ бўлган бошқа харажатлар.\nҚандай стипендиат бўлиш мумкин?\nСаралаш танлови ҳақида уни ўтказишдан бир ой олдин эълон қилинади. Эълон ОАВ, шунингдек, интернет-нашрлар ва Жамғарманинг сайтига жойлаштирилади. Танловда иштирок этиш учун Жамғарма қабул комиссиясига тасдиқланган рўйхат бўйича ҳужжатлар пакетини топшириш зарур.\nЧет элда магистратура ва PhD дастурлари бўйича таълим олишга номзодларни саралаш 2 босқичда ўтказилади:\n1-босқич - даражаларни аниқлаш учун Жамғарма базасида суҳбат ўтказиш:\nчет тилларини билиш даражаси (олий таълим ва бошқа муассасалар мутахассисларини жалб қилган ҳолда);\nномзоднинг 2017 — 2021 йилларда Ўзбекистонни ривожлантириш Ҳаракатлар стратегиясининг мақсади, вазифалари, мазмун ва моҳиятини ҳамда Ўзбекистон тарихини билиши (Жамғарманинг Васийлик кенгаши вакиллари ва мутахассислар иштирокида);\nАКТларини билиши ва улардан фойдалана олиши.\n2-босқич - 1 босқичдан муваффақиятли ўтган номзодлар орасида чет тилидаги (IELTS, TOEFL, TestDaf, GMAT, GRE ва бошқа) билим даражаларини, таҳлил имкониятларини баҳолаш бўйича тест. Халқаро сертификацияланган аттестация марказлари иштирокида ўтказилади.\nТанлов натижалари бўйича қабул қилинган қарор у ўтказилгандан кейин бир ой муддат ичида эълон қилинади. Танловдан муваффақиятли ўтган номзодларга стипендиат сертификати тақдим қилинади.\nМагистратура ёки PhD дастури бўйича чет элда таълим олган стипендиат, уни чет элда ўқишга тавсия этган олий таълим ёки илмий муассасада ёхуд вазирлик, идора ёки бошқа давлат ташкилотида эгаллаган мутахассислиги бўйича 5 йилдан кам бўлмаган муддатда узлуксиз ишлаб бериши шарт.\nЎз мутахассисларини чет элда малака ошириш ва стажировка ўташга юборадиган вазирликлар, идоралар ва бошқа ташкилотлар номзодларнинг дастлабки танловини ўтказади. Унинг натижалари бўйича Жамғарма қабул комиссиясига тавсия этиладиган номзодларнинг ҳужжатлари тақдим этилади.\nСаралаш Жамғармада номзодларнинг малака ошириш ва стажировка ўташ дастурлари бўйича суҳбат ўтказиш тарзида ўтказилади. Зарур бўлган ҳолларда имтиҳон ёки тест синовлари ўтказилади. Саралаш танлови натижалари бўйича қабул қилинган қарор бир ой муддат ичида эълон қилинади. Саралашдан муваффақиятли ўтган номзодларга стипендиат гувоҳномаси тақдим этилади.\nЧет элда малака ошириб ёки стажировка ўтаб келган мутахассис уни тавсия этган муассасада 3 йилдан кам бўлмаган муддат давомида ишлаб бериши шарт.\nОТМлар ва мутахассисликлар\nЎтган йил учун ўтиш баллари\nАбитуриент учун қўлланма\nОТМга топшириладиган ҳужжатлар


Фориш туманида халқ таълими тизими аҳволи қандай? » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Фориш туманида халқ таълими тизими аҳволи қандай?\nФориш тумани «Али бобо» тантаналар мажмуасида ўқитувчиларининг анъанавий август кенгаши бўлиб ўтди.\nАвгуст кенгаши учун халқ таълими муассасалари фаолиятини методик таъминлаш ва ташкил этиш бўлими мудирининг 2017 – 2018 ўқув йилида олиб борилган ишлар юзасидан маърузаси тезиси «Фориш тонги» газетасининг аввалги сонида эълон қилингани боис анжуман кенгайтирилган давра суҳбати тариқасида очиқ, ошкораликда ўтди.\nБугунги кунда туман халқ таълими тизимида 64 та умумтаълим мактаби, 1 та болалар ва ўсмирлар спорт мактаби, 1 та мусиқа ва санъат мактаби, 1 та мактабдан ташқари муассаса фаолият кўрсатмоқда. Туман умумтаълим мактабларида 14260 нафар ўқувчига 1473 нафар педагоглар таълим-тарбия бермоқдалар. Юқори синф ўқувчиларини касбга йўналтириш мақсадида касб-ҳунар коллежларида 5 та, 11 та умумтаълим мактабларида жами 16 та ўқув ишлаб чиқариш мажмуалари фаолият юритяпти. Уларда 50 та гуруҳташкил этилган.\nМактабдаги таълим сифатини яхшилаш мақсадида август ойида ўқув юртларини битирган 51 нафар ёш ўқитувчилар туманимиз педагоглари сафига қўшилдилар.\nТаълим сифатини яхшилаш мақсадида туман мактабларида чет тилларини ўқитиш борасидаҳам салмоқли ишлар амалга оширилди. 64 та мактабнинг 52 тасида инглиз, 6 тасида немис, 6 тасида француз тили ўқитилади. 56 нафар хорижий тил ўқитувчиларининг 9 нафари олий, 13 нафари биринчи, 13 нафари иккинчи, 21 нафари мутахассис малака тоифаларига эга.\nБу каби эзгу ишларнинг барчаси ўқувчи-ёшларнинг бой дунёқарашини шакллантириш, меҳнатсеварлик, инсонпарварлик туйғулари асосида тарбиялашда муҳим аҳамият касб этади.\nЎқитувчиларнинг анъанавий август кенгашида туман ҳокимининг ёшлар сиёсати, ижтимоий ривожланиш ва маънавий-маърифий ишлар бўйича ўринбосари Жаҳонгир Жиянов, туман халқ таълими бўлими мудири Ойбек Эрхонов, вилоят халқ таълими бошқармаси бошлиғи ўринбосари Акмал Кўбаевлар сўзга чиқиб, умумий ўрта таълим соҳасида ислоҳотларни жадаллаштириш, таълим сифатини янада яхшилаш, ўқитувчилар обрўсини ошириш, ахборот коммуникация технологияларини кенг жорий этиш, ўқув-тарбиявий ва бошқарув жараёнларини такомиллаштириш, таълим масканлари раҳбар ходимларининг ишга муносабатини тубдан ўзгартириш мазкур соҳада мутлақо янги тизимни шакллантиришга хизмат қилишини таъкидлади.\nЎқитувчиларнинг анъанавий август кенгаши ниҳоясида таълим-тарбия соҳасида юқори натижаларга эришаётган бир гуруҳ фидойи ўқитувчиларга туман ҳокимлигининг фахрий ёрлиқлари ва эсдалик совғалари топширилди.\nТуман халқ таълими бўлими ўқитувчиларининг анъанавий август кенгаши кўтаринки руҳда ўтди. 2017 – 2018 ўқув йили якунлари таҳлилқилиниб, янги ўқув йили вазифалари белгилаб олинди.


«Газ босими бирдан кўтарилиб кетди. Билсак, Президент келган экан»\nКунлар совиди. Электр ва газ етишмовчилиги янада сезиладиган бир давр бошланди. Шаҳардан ташқарида бўлсанг, ўтин, кўмир ва ҳатто тезак билан ҳам вазиятни бироз ўнглашинг мумкин. Лекин шаҳарда, кўп қаватли уйда — бу сал муаммо. Қорақалпоғистондаги шаҳарлардан бирида истиқомат қилувчи фуқаро интернет-нашрлардан бирига шундай мурожаат йўллаган:\n«Туманимизда табиий газ билан боғлиқ муаммолар бор эди. Аммо 15 ноябрь куни газ бирдан кўтарилиб кетди. Сабабини билсак, ўша кунлари Президент Қорақалпоғистонга ташриф буюрган экан. 17 ноябрь куни давлатимиз раҳбари қайтиб кетди, газ беришнинг ҳолати яна ёмонлашди. Биз қишдан қандай чиқамиз, болаларимиз қандай чиқади? Биз шаҳарда турамиз, ўтин йўқ, кўмир йўқ».\nФақат Президент келган ва бўлган вақтдагина газни юқори босимда узатиш, электр таъминотини узлуксиз қилиб қўйиш — бу кўзбўямачилик. Президент Шавкат Мирзиёев кўзбўямачилик ҳақида шундай дейди: «Фақат Президент юрадиган жойни зўр қилиб қўйиш — халққа хиёнат».\nГазни икки кун (Президент ўша ерда бўлиб турган вақт) давомида нормал бир кўринишда узата олибсизми — демак газни нормал узатиш имкони бор. Шундай экан, кўзбўямачилик қилманг, халққа хиёнат қилманг.\nХоразмда туғилган уч эгизак — Шавкат, Миромон ва Мирзиё 1 ёшга тўлди (фото)\nЯндекс.Узбекистан раҳбари: Ўзбекистонда интернет сифати ва нархи сервисларимизни ривожлантиришга тўсқинлик қиляпти\nПрезидент мактабларида кимлар ўқиши маълум бўлди. Уларга чет эллик мутахассислар раҳбарлик қилади\nТўйида Шавкат Мирзиёев иштирок этган ёш оилага янги уй совға қилинди


Халқ депутатлари Наманган вилояти кенгашининг собиқ депутати Олимжон Тўхтаназаров озодликка чиқиб, оиласи бағрига қайтди. Бу ҳақда Ўзбекистон миллий ахборот агентлиги хабар берди.\nҚайд этиш жоиз, ижтимоий тармоқлардаги танқидий чиқишлари билан танилган поплик Олимжон Тўхтаназаров 2018 йил 22 сентябрь куни "фирибгарлик" ва "пора бериш" айби билан 500 АҚШ долларини олаётган пайтда ушланган эди. У жиноят иши бўйича кўрилган суд жараёнларидан кейин у озодликка чиқарилган.\nМаълумот ўрнида, собиқ ноиб Олимжон Тўхтаназаров 1969 йили Наманган вилояти Поп туманида туғилган. Ўзбекистон Миллий телерадиокомпанияси тизимида режиссёр бўлиб ишлаган. 2014 йили ўтказилган сайловда Поп туманидаги “4-Умрзоқов” сайлов округидан O’zLiDeP томонидан депутатликка номзод сифатида кўрсатилиб, у халқ депутатлари Наманган вилояти Кенгаши депутати этиб сайланган эди. У бундан аввал ҳам муқаддам жиноий жавобгарликка тортилганди.\nМирзиёев бош вазирлик лавозимидан озод этилди\nқилинди собиқ сайланган озод депутат zLiDePдан


04 декабр 2020, Тошкент вақти: 04:07\nСаудия Арабистонига борган юз минглаб зиёратчи бугундан Ҳаж ибодатини бошладилар.\nҲаж ибодатини амалга ошириш учун ҳар йили Саудия Арабистонига икки миллиондан ошиқ зиёратчи боради. Бу йил жаҳон бўйлаб кенг тарқалган ўта хавфли чўчқа гриппи муносабати билан зиёратчилар сонининг камроқ бўлиши тахмин қилинмоқда.\nШу кунгача тўрт нафар зиёратчи чўчқа гриппидан нобуд бўлди. Айни пайтда Саудия Арбистони Соғлиқни сақлаш вазири чўчқа гриппи тарқалиши олдини олиш учун барча чоралар кўрилганини маълум қилди.\n-Бу йилги мавсумга тайёрмиз¸ деб мен ишонч билан айта оламан. Соғлиқни сақлаш вазирлиги, керакли дори-дармонлар ва беморларни қабул қилувчи муассасалар барчаси шай, деди Саудия Арабистони Соғлиқни сақлаш вазири.\nБундан ташқари Макка шаҳри ва унинг атрофидаги муқаддас зиёратгоҳларда юз бериши мумкин бўлган кўнгилсизликларнинг олдини олиш мақсадида Саудия Арабистони ҳукумати бу йил қўшимча қурилиш ишларини амалга оширди.\nМакка ва Мадина шаҳарларида ҳожилар хавфсизлигини таъминлашга полиция ва хавфсизлик хизматларининг 100 мингдан зиёд ходими сафарбар этилган.\n2006 йили Ҳаж ибодатлари давомида 364 ҳожи оломон оёғи остида қолиб нобуд бўлган эди.\nБу йилги Ҳаж ибодатида ўзбекистонлик 5000 дан ортиқ зиёратчи қатнашмоқда.


Forbes дунё бойлари рейтингини эълон қилди: ким улар? - 05.03.2019, Sputnik Ўзбекистон\nForbes дунё бойлари рейтингини эълон қилди: ким улар?\nКоинотнинг энг бой кишиси келгуси рейтингда ажрашув жараёни туфайли биринчиликни ўзида сақлаб қололмаслиги мумкин 05.03.2019, Sputnik Ўзбекистон\n© Sputnik / Роман Галкин / Фотобанкка ўтишПеред входом в пункт обмена валюты\nКоинотнинг энг бой кишиси келгуси рейтингда ажрашув жараёни туфайли биринчиликни ўзида сақлаб қололмаслиги мумкин\nТОШКЕНТ, 5 мар — Sputnik. Американинг Forbes молия-иқтисод журнали 2019 йилнинг энг бой эркаклари ва аёллари рейтингини аниқлади.\n18 Март 2018, 08:20\nAmazon онлайн-ритейлери раҳбари ва асосчиси Жефф Безос дунёнинг энг бой кишилари рўйхатида етакчи позицияни сақлаб қолди. У ўз бойлигини бир йил ичида 19 миллард долларга кўпайтиришга муваффақ бўлган. У 2018 йил март ойида Microsoft компанияси асосчисини ортда қолдириб, Forbes рейтингининг биринчи поғонасига кўтарилган.\nБугунги кунда Безос бойлиги 131 миллиард долларга баҳоланмоқда. (ўтган йил 112 миллиар бўлган). 2018 йил сентябрида Amazon молиялаштирилиши бир триллион долларга етгач, ритейлер акциялари 22%га арзонлашган, деб ёзади Forbes. Шу билан бирга компаниянинг қимматбаҳо қоғозлари бир йил олдингига нисбатан қиммат нархланмоқда.\nТадбиркорлар - коинот бойлари этиб тан олинди>>>\nЖурналда ёзилишича, бор масала Безос, 2020-йилда рейтинг биринчилигини сақлаб қола олиш-олмаслигида. Январь ойида Amazon раҳбари ва унинг рафиқаси Маккензи ажрашув ҳақида эълон қилишган. Ажрашув жараёни Вашингтонда кечади, маҳаллий қонунларга кўра, никоҳ шартномаси мавжуд бўлмаган тақдирда, барча мол-мулк тенг бўлинади. Агар Маккензи Безос оила капиталининг тенг ярмини қўлга киритса, у коинотнинг энг бадавлат аёли рўйхатига етакчилик қилиши мумкин, деб хабар қилмоқда Forbes.\nЖорий йилда коинотнинг энг бой хоними сифатида L`Oreal косметика империяси меросхўри Франсуаза Бетанкур-Майерс тан олинган. Аёл давлати 49,3 миллиард долларга баҳоланмоқда. Коинотнинг энг бой кишилари умумий рейтингида у 15-ўринни эгаллаган. Нашрнинг ёзишича, тўлиқ рўйхат бугун, яъни 5-март куни чоп этилади.\n11 Январ 2017, 13:50\nБетанкур-Майерс L`Oreal 1997 йилдан компания бошқарув аъзоси ҳисобланади. У соч бўёғи ихтирочиси ва компания асосчиси Эжен Шуллернинг ягона набираси, Лилиан Бетанкурнинг ягона қизидир.\n"Майерс ива унинг яқин қариндошлари L`Orealнинг 33%ига эгалик қилишади", - деб ёзади журнали.\nЎтган бир йил ичида аёл давлати компания акциялари қимматлашуви эвазига 7,1 миллиард долларга ошган.\nМайерснинг онаси Лилиан Бетанкур ҳам 1987 йилдан рейтингга киритилган ва дунёнинг энг бой аёли рейтингини 14 йил давомида - 2001 йилга қадар ушлаб турган. Вафот этган йили - 2017 йилда ҳам у ушбу рўйхатга етакчилик қилган.\nКамбағаллар янада қашшоқлашди. Нега?


iPhone X смартфонининг асосий камчилиги видео орқали намойиш қилиндиHaqida.net\nHome Dunyo iPhone X смартфонининг асосий камчилиги видео орқали намойиш қилинди\nApple компаниясининг янги моделдаги смартфони iPhone X’да қўлланувчи одам юзини таниш тизими Face ID эгизакларни бир-биридан фарқлай олмаслиги маълум бўлди. Ушбу ҳолат акс этган видеони Mashable портали жойлаштирган.\nДастлаб эгизаклардан бири Face ID’да рўйхатдан ўтган. У сўнгра смартфонни эгизагига берган. Аниқланишича, эгизакларнинг рўйхатдан ўтмагани қурилмани муаммосиз блокдан чиқара олган. Эгизаклар хато қилмаётганларини истисно қилиш мақсадида навбатма-навбат Face ID’ни алдашга уринишган, бироқ тизим бирор марта смартфоннинг ҳақиқий эгасини топа олмаган.\nБу муаммо Face ID тизими билан юз берган биринчи муаммо эмас. Аввалроқ бу функция агар смартфон эгаси 13 ёшдан кичик бўлса нотўғри ишлаши маълум бўлганди. Смартфоннинг сентябрдаги тақдимотида ҳам номақбул вазият вужудга келган: компаниянинг катта вице-президенти Крейг Федерини Face ID’ни биттада ишга тушира олмаган.


Қирғизистонда Ўрхан Инандини қидириш давом этмоқда\n16 май 2022, Тошкент вақти: 13:07\n1 июнга ўтар кечаси Бишкекда ғойиб бўлган “Сапат” халқаро таълим муассасаси президенти Ўрхан Инандининг қаердалиги мавҳумлигича қолмоқда. Ҳуқуқни муҳофаза қилиш идоралари қидирув ишлари кучайтирилганини маълум қилган, “Одам ўғирлаш” моддаси бўйича жиноят иши очилган.\nИнандининг йўқолиб қолиши Қирғизистонда катта ижтимоий резонансга сабаб бўлди. Президент Садир Жапаров қидирувни кучайтиришга чақирди, парламент эса ҳукуматни қирғизистонликнинг ҳуқуқларини ҳимоя қилишда қатъий чоралар кўришга чорлади.\n2 июнь куни Туркиянинг Қирғизистондаги элчихонаси биноси олдида Ўрхан Инандини топиш талаби билан ўнлаб кишилар тўпланди. Уларнинг иддаосича, Инандининг ўғирланиши ортида Туркия махсус хизматлари турган бўлиши мумкин, аммо элчихона ушбу айблов юзасидан ҳануз бирон изоҳ берган эмас. Шундай норозилик чиқишлари 1 июнь куни ҳам бўлган эди.\n“Ўрхан Инандининг ғойиб бўлиши хавотир уйғотади, эртага унинг ўрнида мен ёки “Сапат”нинг бошқа ҳар қайси битирувчиси бўлиши мумкин. Биз Туркия элчиси ҳузуримизга чиқиб, ўз муносабатини билдиришини талаб қиламиз”, дейди “Сапат” лицейи ўқитувчиси Махабат Мурзакматова.\nТуркиянинг Қирғизистондаги элчихонаси олдида намойиш¸ 2 июн 2021 йил\n“Озодлик” мухбири Ўрхан Инандининг йўқолиб қолиши билан боғлиқ вазият бўйича изоҳ олиш учун Туркия элчиси билан боғлана олмади. Бу орада мамлакат Вазирлар маҳкамаси биноси олдида норозилик акцияси давом этди. Митинг иштирокчилари олдига президент маъмуриятининг Мудофаа, ҳуқуқ-тартибот ва фавқулодда вазиятлар шуъбаси мудири Адилет Жанузаков чиқиб, президент Садир Жапаров Инандини қидиришни кучайтиришга буйруқ берганини хабар қилди.\n1 июнь куни “Сапат” мактаблар тармоғи президентининг рафиқаси Рейҳан Инанди ижтимоий тармоқлар орқали Қирғизистон ҳукуматига мурожаат қилган ва эрини қидиришга кўмаклашаётган барчага миннатдорлик билдирган эди.\n“Мен эримнинг соғ-саломат қайтишини хоҳлайман холос. Қирғизистон ҳукуматидан уни излашга ёрдамлашишни илтимос қиламан. Агар у мамлакатдан бадарға қилинса, ҳаёти хавф остида қолишини Туркия матбуоти орқали билиб олгандирсиз, албатта. Мен унинг хавфсизлигини ўйлаб алағда бўляпман. Қирғиз халқининг одиллиги ва дўстлигига ишонаман. Умид қиламанки, эримни депортация қилмайдилар”, деб ёзган Рейҳан Инанди.\nИнандининг йўқолиши факти Қирғизистон жиноятлар ва ножўя ишлар ягона реестрига Жиноят кодексининг 170-моддаси (“Одам ўғирлаш”) бўйича қайд қилинган. ИИВ хабарномасига кўра, ИИВ, Бишкек ИИББ ва Октябр тумани ИИБнинг тажрибали терговчилари ва тезкор ходимларидан иборат махсус гуруҳ тузилган.\nМиллий хавфсизлик давлат қўмитаси эса махсус хизмат 2019 йилдаёқ уюшган жиноий гуруҳларнинг Инандини ундан пул талаб қилиш мақсадида ўғирламоқчи бўлгани ҳақида маълумот олганини билдирди. “Инандига уни ўғирлашлари мумкинлиги ҳақида хабар берилган, унга шахсий қўриқчи олиш ва эҳтиёт чораларини кўриш тавсия этилган”, дейилади қўмита хабарномасида.\nИнандининг қариндошларига кўра, ўша огоҳлантиришдан сўнг у ростдан ҳам соқчи ёллаган бўлса-да, ғойиб бўлган куни ёлғиз бўлган. Муаллимнинг тарафдорлари у пул ундириш мақсадида ўғирлангани эҳтимолини истисно қилишмайди. Бироқ уларнинг аксарияти “Сапат” мактаби президенти турк махсус хизматлари томонидан ўғриланган, деб ишонишга мойил.\n“Туркия ҳукуматининг рейтинги тушиб кетяпти, Эрдўғон партияси уч қисмга парчаланди, мухолиф партиялар эса, аксинча, кучга тўлмоқда. Атиги 30 фоиз сайловчи дастагига куни қолган Эрдўғон мана шунақа томошалар билан эътиборни ўзига тортмоқчи. Кениядан 30 ёшли ўқитувчини ўғирлашди, бу ҳам Туркияда томошага айлантирилди. Улар Ўрхан Инандини ҳам ўғирлаб, шу кўйга солмоқчи бўлишган”, дея ўз тахминларини баён қилади сиёсатшунос Эсен Омурканов.\nТуркияда таваллуд топган Ўрхан Инанди “Сапат” мактаблар тармоғи асосчиларидан бири саналади. У 1995 йилдан бери Қирғизистонда ишлаб келаётганди. 2001 йилда “Сапат” президенти бўлган. 2012 йилда Қирғизистон фуқаролигини олган. Унинг Туркия фуқаролигидан чиққани тўғрисида маълумот йўқ.\nЖамоатчилик фаоли ва ҳуқуқбон Рита Карасартова Қирғизистон фуқаросининг турк махсус хизматлари тарафидан ўғирлаб кетилгани ҳақидаги тахмин тасдиқланса, бу мамлакат обрўсига путур етказишини айтади. “Биз ўз фуқароларини ва ўз суверенитетини ҳимоя қила олмайдиган давлатга айланамиз”, урғулайди у.\nРасмий маълумотга кўра, 1 июнь куни Октябрь тумани ИИБга Малдибаев ва Саманчин кўчалари чорраҳасида давлат рақами 01KG 599AHR бўлган Lexus 470 русумли автомобил эшиклари очиқ ҳолда тургани ҳақида хабар қилинган. У ерга милиция етиб борганида, Ўрхан Инандининг ўғли Юсуф Косе отаси охирги марта 31 май куни соат 18.00 да алоқага чиққанини, ўшандан буён дараги йўқлигини маълум қилган. Юсуф Косе милицияга ариза берган. Материаллар Ягона реестрга қайд қилиниб, судгача текширув бошлаб юборилган.\nРоза Айтматова, Ишенгул Болжурова, Тинчтибек Чоротегин бошлиқ қатор жамоат арбоблари, олимлар ва ҳуқуқбонлар Қирғизистон ҳукуматига мурожаат қилиб, Инандини мумкин қадар тезроқ топишга чақиришган.\nПарламентнинг халқаро ишлар, мудофаа ва хавфсизлик масалалари қўмитасида Инанди тарафдорларининг унинг ғойиб бўлиши воқеасида чет давлатлар махсус хизматларининг эҳтимолий иштироки ҳақидаги аризаси инобатга олинди. Қўмита Вазирлар маҳкамасини Қирғизистон фуқаросининг ҳуқуқлари ҳимояси учун дадил қадамлар ташлашга даъват қилмоқда.\nЯқинда Интернетда “Манас” халқаро аэропортига Туркиядан махсус борт учиб келгани ҳақида маълумот пайдо бўлганди. Тармоқда учоқнинг фотосуратлари ҳам эълон қилинган. Бироқ аэропорт матбуот хизмати бу Туркияга оид хусусий учоқ эканини, у Томчи аэропортига машғулот парвозини амалга ошириб, сўнг ортга қайтганини маълум қилди.\n“Сапат” таълим муассасалари тармоғи Қирғизистонда 1992 йилдан бери фаолият юритади. Бугунги кунда тармоқ 16 лицей, “Ала-тоо” халқаро университети, “UWIS” халқаро мактаби ҳамда 4 та тўлиқсиз умумтаълим мактабини ўз ичига олади. Ушбу муассасаларда 10 мингдан ортиқ ўқувчи ва талабалар таълим олмоқда.\n2016 йили Туркияда давлат тўнтаришига уриниш бўлганди. Ҳукумат уни ташкил қилишда 20 йилдан зиёд вақт мобайнида АҚШда ихтиёрий қувғинда юрган Фатҳулла Гулен ва унинг издошларини айблади. Ўша воқеаларда 250 киши нобуд бўлганди. Гуленнинг ўзи айбловларни рад этиб келади.\nКейинроқ Туркия ҳукумати Қирғизистонни Гулен билан алоқаси бор деб ҳисобланган “Себат” турк мактабларини ёпишга чақирди. Аммо ўша пайтдаги президент Алмазбек Атамбаев мазкур мактаблардан ҳеч қандай хавф-хатар йўқлигини айтиб, Анқаранинг талабини рад қилган. 2017 йилда эса таълим муассасалари тармоғи Қирғизистонда қайта рўйхатдан ўтиб, “Сапат” номини олган.\n2018 йилда Туркия ҳукумати мамлакатга давлатга қарашли “Маариф” фонди билан ҳамкорлик қилиш, жумладан, “Сапат” мактабларини ўша фондга оид муассасалар билан алмаштириш орқали таълим соҳасида янгича шаклда ўзаро алоқалар ўрнатиш таклифи билан чиққан эди. 2021 йилнинг май ойида эса Қирғизистон Таълим вазирлиги янги ўқув йили бошлангунча Бишкекда “Маариф” фондининг 61 синфли илк мактаби очилишини маълум қилган.


Елена Урлаеванинг Туркияга келгани ҳақда билдириш | МУҲАММАД СОЛИҲ\nЕлена Урлаеванинг Туркияга келгани ҳақда билдириш\nПоделиться "Елена Урлаеванинг Туркияга келгани ҳақда билдириш"\nБу баёнотда инсон ҳақлари ҳимоячиси Елена Урлаеванинг Туркияга келгани хусусида — ҳеч бир йўрим ва ёки шарҳсиз — кўрганларим қандай бўлса, шундай келтирмоқчиман.\nУ Туркияга озгина дам олиш ва соғлиғини тиклаш ниятида ташриф буюрганди. Айни пайтда инсон ҳақлари ҳимоячилари билан ҳам кўришиш режаси бор эди.\nКўришганимизда у сўзма-сўз шундай деди: «Яхшиям-ки, бу ерга келдим, акс ҳолда мен портлаш чегарасига келиб қолгандим»\nУнинг ҳатти-ҳаракатидан Истанбулда бахтиёр эканлигини кўрдик ва у ўз кайфиятини шу сўзлар билан ифодалади: «Мен хайратдаман, бу ерда нақадар яхши! Инсонларнинг бир-бирига муносабати нақадар гўзал! Улар нақадар сертакаллуф, мулойим! Бир-бирига жон-дили билан хизмат қилишади! Сизнинг оилангиз аъзолари орасидаги муносабатлар нақадар гўзал!» ва ҳоказо.\nУрлаева Истанбулда тўлиқ 3 кун ўтказди.\nМенинг оилам у билан шаҳарга чиқиб, унга ва унинг яқинларига совға ва кийим-кечак олиб берди. Урлаева «Пикет пайтида милиция ва ёлланма хотинлар ҳужумидан сақланишда қулай бўлиши учун пошнаси баланд бўлмаган поайфзал ва шим лозим»лиги айтганда, биз кулишган ҳам эдик.\nБиз оиламиз билан тоталитар давлат режимнинг қурбони ва инсон ҳақлари курашчиси саналган бу аёлга ёрдамимиз тегаётганидан бахтиёр эдик. Урлаеванинг буйраги касал экан, менинг рафиқам (муқобил тибб мутахассиси) унга даволаниш дастури ёзишга ваъда берди. Урлаева ўзига кўрсатилаётган самимият ва эътибордан ғоят мамнун эди.\nБундан икки ой аввал бошқа бир таниқли инсон ҳақлари ҳимоячиси Мўътабар Тожибоева ҳам Туркияга келиб, менинг аёлимдан тиббий ёрдан олган эди, яъни биз Урлаеванинг ташрифида бирор бир фавқулоддалик кўрмагандик ва унга қўлимиздан келган барча ёрдамни кўрсатдик.\nУрлаева Тошкентга жўнашидан бир кун олдин мусулмонликни қабул қилишга қарор қилганини айтиб колди. Ва унга мос мусулмон исм таклиф қилишимизини сўради. Мен бу ишда исмнинг аҳамияти йўқлигини айтдим.\nКейин у Тошкентга бориб, Мария исми унга яқин ва ёқишини ёзди.\nУни хеч ким — на мен, на яқинларим, на-да Урлаева бу ерда танишган инсонлар — мусулмонликка даъват этишмади.\nТошкентга қайтар экан, Урлаева йиғлади ва айнан шу сўзларни айтди: «Бу ерда яхши… Мен эса жаҳаннамга қайтиб кетмоқдаман».\nБиз бу аёлга чин юракдан ачиндик ва унинг учун қайғурдик.\nТошкентга боргандан уч кун сўнгра Урлаева бизга шу қисқа хатни ёзди: «Ассалому алайкум, менга Мария исми яқин ва у менга ёқади. Сизлар биласизлар, менинг қаерда эканимни ва кимлар билан яшаётганимни. Аммо Оллоҳга шукур, улар аллақачон ўз сўнггини ва мендаги ўзгаришни сезишди. Мен ҳаммасини бажаришим керак, Ахтам ва Василийга ва уларнинг болаларига ёрдам беришим керак. Менга яна ҳамма нарса худди аввалгидай яна кўрина ва очила бошлади, аммо ўшанда психбольницага тушгандим. Мен сизларни жуда севаман. Сизнинг Мария» (Сўзма-сўз таржима — М.С.)\nВа бу хат олингандан бир кун сўнгра Урлаеванинг руҳий касалхонга ташлангани ҳақда хабар келди.\nЭнди менга Тошкентдаги инсон ҳақлари ҳимоячилари «Урлаева Туркияда экан, уни катакомбага қамаб, қандайдир дори беришганини айтмоқда» дея хабар беришмоқда.\nУрлаева Туркияда менинг уйимда яшади. Агар унга менинг уйим энди «катакомба» бўлиб куринаётган бўлса, менинг айтадиган гапим йўқ.\nДемак, бу аёлга Тошкент жиннихонасида берилаётган дорилар ҳақиқатан ҳам кучли.\nP.S. Елена Урлаеванинг диний таржиҳи ва дин танлаши унинг шахсий ишидир. Бу асло муҳокама мавзусига айланмаслиги керак. Менинг бу ҳақдаги билдиришим эса, Урлаеванинг диний таржиҳи ҳақдаги тўғридан-тўғри саволга жавобдан бошқа нарса эмасдир.\nНаписал: Admin // Мақолалар, Ўзбекча // Апрель 10, 2012\n← Заявление в связи с случившимся с Еленой Урлаевой Ўзбекистон Халқ Ҳаракати Матбуот билдириши →


Баркамол жисмоний ривожланиш, жисмоний тарбия ва спортни таъминлаш тананинг табиий ҳимоясини кучайтиради, кўплаб касалликларга чидамлилигини оширишга хизмат қилади. Шундай қилиб, иқтисодий тизимда жисмоний тарбия ва спорт билан мунтазам шуғулланиш орқали касаллик туфайли ишдан бўшатишларнинг умумий сони камаймоқда. Бу шубҳасиз ЯИМ ўсиш ва ижтимоий фаровонликка ижобий таъсир кўрсатяпти.\nИқтисодий назариядан маълумки, ҳар қандай мамлакат фуқароларининг фаровонлигини фақат барқарор иқтисодий ўсиш орқали амалга ошириш мумкин. Барқарор иқтисодий ўсишни таъминлаш учун эса ҳукумат иккита асосий усулни танлаши мумкин – ёки кўпроқ ишлаб чиқариш омиллари – меҳнат, ер ва капитал (экстенсив иқтисодий ўсиш) дан фойдаланиш йўналиши бўйича ҳаракат қилиш ёки илғор техника ва технологиялардан фойдаланиш, ишлаб чиқаришга энг сўнгги илмий ютуқларни киритиш, сифатини яхшилаш, ишчи кучи ва меҳнат унумдорлиги (интенсив ўсиш)ни ошириш. Сўнгги йилларда кўпгина мамлакатлар аҳолисида ўзларининг спорт фаолиятига (фаол спорт турлари) ва пассив спорт турларига (томошабинлар учун спорт) қизиқиш сезиларли даражада ошди.\nУзоқ вақт давомида спорт ва иқтисодиёт Ғарбда ҳам иккита алоҳида мустақил саноат сифатида кўриб чиқилган. Спорт бу севимли машғулот, вақтни кўнгилли ўтказиш ҳамда иқтисод, касб, савдо билан ҳеч қандай алоқаси йўқ. Бугунги кунда ҳамма нарса тубдан ўзгарди. Спортда, шубҳасиз, шиддатли рақобат шароитида катта пул топиш мумкин бўлди. Унинг асосида бизнес спортга жуда ўхшаш: тадбиркорлик фаолияти ва рақобат, шахслар ва гуруҳлар ўртасидаги рақобатга ҳам асосланган. Спортда ҳам, бизнесда ҳам фаоллик мотиви мусобақада қатнашувчиларнинг ғалаба қозониш, ўзлари ва бошқаларга уларнинг аҳамиятини исботлаш, ҳамкасбларининг ҳурматини қозониш истагига айланди. Шу сабабли, спорт ва бизнес бир-бири билан чамбарчас боғлиқ бўлиб, шунга ўхшаш туртки ва ҳаракатлантирувчи кучларга эга.


Бруней султонининг «кўп кўзли» суперкари 750 минг доллар нархда сотувга қўйилди - Daryo\n18:57, 26.11.2020 22590\nБруней султонининг «кўп кўзли» суперкари 750 минг доллар нархда сотувга қўйилди\nНоёб автомобилларни сотишга ихтисослашган Curated фирмаси ёз ойида Бруней султони Хассанал Болкиахга тегишли Cizeta V16T суперкарини сотувга қўйганди. Дилер автомобиль нархини сир сақлаб, уни фақат мижозларга ошкор қилишга ваъда берган. Business Insider нашрининг ёзишича, гап 750 минг доллар ҳақида кетмоқда.\nСултонга тегишли бўлган Cizeta 101 шассисида яратилган бўлиб, 1993 йили Женева автосалонида тақдим этилган. Автомобиль деярли юрмаган: у матбуот ва реклама тадбирларида иштирок этган. 27 ёшли купе ҳозирга қадар 983 километр йўл босган.\nБиринчи Cizeta V16T 1998 йилда тақдим этилган. Автомобиль Lamborghini собиқ муҳандиси Клаудио Замполли, продюсер Жоржио Мородера ва дизайнер Марчелло Гандини ҳамкорлигида яратилган. Дастлаб Cizeta’ни Lamborghini Diablo’га ўхшаб яратиш режалаштирилган, бироқ натижада ушбу фикрдан қайтилган.\nCizeta V16T’га 540 от кучига эга 6,0 литрли V16 двигатели ўрнатилган бўлиб, у тўрт сониядан камроқ вақт ичида соатига 100 километр тезликка эриша олади. Двигатель беш поғонали механик узатмалар қутиси ёрдамида бошқарилади. Максимал тезлиги — 328 км/соат.\nАввалроқ Брежневга совға қилинган энг биринчи «Чайка» Германияда сотувга қўйилгани тўғрисида хабар берилганди.\nМавзуга доир: АҚШда Иордания қиролининг зирҳли лимузини катта чегирма билан сотувга қўйилди\n21:43, 06.10.2020 98776\nЎзбекистонда йиғиладиган Kia нархлари нима учун Россиядагидан қимматлигига изоҳ берилди\n17:20, 20.09.2020 91294\n14:16, 22.09.2020 64330\nЎзбекистонда 2020 йилнинг июль—август ойида трактор ва культиваторлар умуман ишлаб чиқарилмади\n01:43, 19.01.2021 1808\n23:09, 16.01.2021 76210\n11:24 Бугун 66282


Дания стартапи карпулинг учун электрокар прототипини намойиш этди\n09:53 / 23.09.2016\nДания стартапининг концепциясига кўра, ҳайдовчилар Spiri автопаркидаги электромобиллардан текин фойдаланишлари мумкин бўлади. Бироқ, бунинг учун улар ўзлари кетаётган йўналиш бўйича бирон йўловчини олиб кетишлари ёки белгиланган нуқтадан олиб кетишлари талаб этилади. Йўловчилар эса йўл ҳақи тўлашади. Spiri фирмасининг ваъда беришича, хизмат тўлиқ ишга тушгач, йўловчилар учун чипта нарҳи шаҳар жамоат транспорти қиймати билан бир хил бўлади.\nSpiri v0.1нинг кузови тўлиқ карбондан ясалган. Унинг конструкциясида 700та элемент қўлланилган. Вазни 750 кгни ташкил этади. Концепт-карга 36,5 кВт/с қувватли батарея ёрдамида ҳаракатланувчи электр двигатель ўрнатилган бўлиб, Spiri v0.1 320 кмгача масофани ортда қолдира олади. Махсус қувватлаш станцияси ёрдамида машинани 40 дақиқада қувватлаш мумкин.\nБундан ташқари Spiri v0.1 смартфондаги махсус илова ёрдамида очилади ва ишга туширилади. Унга, шунингдек, навигация тизими ҳам ўрнатилган.\nТахминларга кўра, хизмат 2017 йилда ишга туширилади.\nстартап прототип электромобиль карпулинг


«Ахборот», «Пойтахт» ва «Давр» информацион дастурлари ёпилади / Ўзбекистон янгиликлари, энг сўнгги хабарлар\nБугун: Чоршанба, июл 24, 2019\nПрезидент тадбиркорларнинг бинолари бузилиши борасида ҳ...\n23 июл 2019 21:43\nКелгуси ҳафта Ўзбекистонда яна аномал иссиқ кузатилади ...\nЖАМИЯТ 0 Шархлар 6786 кўрилди\n«Ахборот», «Пойтахт» ва «Давр» информацион дастурлари ёпилади\n«Ўзбекистон» телеканалининг «Ахборот» ва «Таҳлилнома», «Тошкент» телеканалининг «Пойтахт» ва «Ёшлар»нинг «Давр» информацион дастурлари ёпилади. Миллий телерадиокомпания (МТРК) ушбу хабарни UZ24га тасдиқлади.\nБарча ахборот-таҳлилий дастурлар «Диёр» канали ва «Тошкент» радиоканали негизида ташкил этилган «Ўзбекистон 24» телеканали орқали кун-у тун эфирга узатилади. Янги каналнинг очилиш санаси ҳозирча номаълум.\n«Ахборот», «Пойтахт» ва «Давр» дастурлари намойиши «Ўзбекистон 24» фаолияти бошлангунига қадар давом этади.\nПрезидент май ойи бошида Миллий телерадиокомпания таркибида «Ўзбекистон 24» ахборот-таҳлилий телерадиоканалини ташкил этиш тўғрисидаги қарорни имзолаганди. Телеканал хорижда ҳам мухбирлик пунктларига эга бўлади ҳамда мамлакат ва хорижда юз бераётган сиёсат, хавфсизлик, иқтисодиёт, маданият, фан ва спорт соҳасидаги муҳим воқеаларни тезкорлик билан ёритиб боради.\nЎзбекистонда аномал жазирамадан сўнг ниҳоят ҳаво ҳарорати пасаяди


Хоразмлик онкологлар Туркияда ишлаб чиқарилган қурилмалар олдилар\n21:39 / 13.01.2017\nТуркия ҳамкорлик ва координация агентлиги (TİKA) Республика ихтисослашган урология марказининг Хоразм вилоятидаги онкология диспансерига тиббий қурилмалар тақдим қилди.\nАгентликнинг хабарида айтилишича, Анқара урология клиникаси шифокори, Ўзбекистонда TİKA ва Соғлиқни сақлаш вазирлиги ҳамкорлиги доирасида бўлган Йилмаз Аслан шифохонага берилган барча қурилмани текширувдан ўтказган.\nТуркиялик мутахассис шифохона ходимларига асбоблар ва қурилмалардан фойдаланиш бўйича ахборот берган ва икки ўзбек шифокори, жумладан урология маркази шифокори билан икки нафар беморнинг операция қилинишида иштирок этган.\nБу турк агентлигининг Ўзбекистондаги биринчи хайрия акцияси эмас. Агентлик "Соғлом авлод учун" хайрия жамғармаси билан келишув асосида жамғарманинг Самарқанд вилоятидаги филиали тиббий-ижтимоий ёрдам мобиль бригадасига "Peugeot" русумидаги "Мобиль клиника" машинасини тақдим қилганди.\nХоразм урология маркази онкологик диспансери тиббий қурилма


Екатеринбургда ёш болани босиб юборган ўзбекка айблов эълон қилинди\nAzamatbek Yakubov - migrant from Uzbekistan in Ekaterinburg\nЕкатеринбургда 2 яшар болани ўзбек муҳожири машинасида босиб кетгани боис маҳаллий аҳолининг муҳожирларга қарши бир неча оммавий норозилик акциялари уюштирилишига сабаб бўлди. Ҳодиса жойида ҳибсга олинган Азаматбек Ёқубовнинг озодликка чиқарилганидан екатеринбургликлар норози бўлмоқда. Бу вазиятдан эса рус миллатчи ташкилотлари фойдаланишга уриниб кўрди.\n23 яшар ўзбекистонлик Азамат Ёқубов Россия Федерацияси Жиноят Кодексининг “Йўл ҳаракати қоидаларини бузиши натижасида эҳтиётсизликдан соғлиққа оғир зиён келтириш” моддаси асосида жавобгарликка тортилди.\nЎзбек муҳожири 7 июл куни Екатеринбургдаги уйлардан бирининг ҳовлисидан Миномётчиклар кўчасига "Деу-Нексия”да орқачалаб чиқиб кетишга уринаётганда ота-онаси билан аравачада кетаётган 2 яшар Вова Сочневни босиб кетган.\n- Автомобил бирданига тез орқага юриб кетди, мен машина ойнагига тўхтатишини сўраб урдим, лекин у атрофга қарамасдан боламни босиб кетди, дейди журналистларга берган интервьюсида Татьяна Сочнева.\nБоланинг ота онаси берган гувоҳлигига кўра, Азаматбек ҳодиса жойидан машинани газлаб қочиб қолмоқчи бўлган, лекин уни бир неча киши тўхтатиб қолган.\nБоши ёрилган ва умуртқасидан шикаст еган 2 яшар Вова оғир аҳволда шифохонага олиб кетилган. Врачлар комага тушган боланинг ҳолати ўртача оғирлигича қолаётганини гапирмоқда.\nҲозирча Бухородан бўлган Азамат Ёқубов шаҳарга 3 ой олдин келгани, аллақачон бир неча маротаба маъмурий жаримага тортилгани маълум.\nТерговчилар саволига Азамат болани қоронғуда кўрмай қолгани, айб болани қаровсиз қолдирган ота-онада ҳам борлигини гапирди.\nЛенин туман суди ўзбекистонлик ҳайдовчини 3 минг рубл жаримага тортиб озод қилгани маҳаллий жамоатчилик ғазабини келтирди.\nДушанба куни Ёқубов олиб кетилган Железнодорожний туман полиция бўлими олдида Вова Сочневнинг онаси 70га яқин маҳаллий казаклар қуршовида келиб, “адолатли тергов олиб борилишини” талаб қилди. Казаклардан ташқари “мигрантни судлаш кераклиги” талабига “Русский марш” миллатчилар ташкилоти аъзолари қўшилди.\nЙўл ҳаракати хавфсизлиги ходимлари Азамат Ёқубов ҳодиса жойидан қочиб кетмагани сабабли ҳибсда сақланмаслигини тушунтиришига қарамасдан, миллатчилар уни "Линч судига" тортиш, “кўчада учраган гастарбайтерни эса дорга осиш”ни таклиф қила бошлади.\nПолиция бўлими олдига йиғилган шаҳарликлар важоҳатидан сергак тортган Екатеринбург полицияси, охир-оқибат, Ёқубовни ҳибсга олиш тўғрисида қарор чиқарди.\n- Екатеринбург шаҳар Йўл-патрул хизмати тафтиши материаллари талаб қилиб олинди ва Россия Ички ишлар вазирлигининг Свердловск вилояти бўйича Бош тергов бошқармаси махсус бўлимига қайта текширишга топширилди, - деди Азаматбекнинг икки суткага ҳибс этилганини журналистларга хабар қилган бошқарманинг расмий вакили Валерий Горелих.\nВазиятдан фойдаланган маҳаллий миллатчи ташкилотлар 18 июлга Екатеринбургнинг марказий майдонида “ноқонуний мигрантларга қарши” митинг уюштирди. Шу ерда шаҳарнинг зиёлилари ва ёшлари Алексей Навалнийнинг ҳибсга олинишига қарши норозилик акциясига чиқди.\nЕкатеринбургдаги “Урал-Ўзбекистон” Дўстлик жамияти” раиси муовини Обид-ака Туратов Озодлик билан суҳбатда ўзбеклар жамияти шаҳарда миллатлараро низонинг келиб чиқмаслигига бор кучини ташлаганини гапиради.\nУ куни кеча жабрланган болакайни бориб кўриб келгани, шаҳарда вазият анча тинчланиб қолганини гапирди.\n- Ҳаммаси жойида. Мен ўзим 2 кундан кейин болачани бориб кўрдим. Даволовчи врач “Бола соғайишни бошлади!”, деди. Жиноий иш бўйича – йигитимиз тергов изоляторида. 2 ой максимум – кейин чиқади. Грамотни адвокат олинган. Атаман билан келишдик. У “Нерусский, ўзбеклар кўтарилмасин”, деди. У эса боланинг ота-онасини тинчлантирган. “Фақат мен билан гаплашасан. У миллатчи, ЛДПР, “Город без наркотиков” ташкилотларини аралаштирмайсан”, деб айтган. Ҳозирча ХУдога шукур, тинч, дея Екатеринбургдаги вазият тўғрисида маълумот берди Обид-ака Туратов.\nОбид Туратов билан суҳбат\nРоссия Ички ишлар вазирлигининг Свердловск вилояти бўйича Бош бошқармасида Озодлик сўровига Вова Сочневни босиб кетган ўзбекистонлик ҳайдовчи 2 йилгача қамоқ ва 3 йилгача машина ҳайдашга таъқиқ жазоси тайинланиши мумкинлигини билдиришди.\nВова Сочневнинг ўзбек муҳожири машинаси остига тушишидан бир ҳафта ўтиб – 15 июл куни Свердловск вилоятининг Белоярск туманида маҳаллий фуқаро ВАЗ-21043 автомашинасида 10 яшар болакайни уриб кетди. Бир нечта жойи синган ва оғир жароҳат олган бола шифохонага олиб кетилди.\n21 июл куни вилоятнинг Первоуралск шаҳридаги “Восход” Маданият уйи ёнида орқачалаб йўлга чиқаётган Chevrolet Lacetti автомобили бир аёл ва 9 ёшли болани уриб кетди.\nҲозирча маҳаллий ахборот воситалари ва миллатчилар ташкилотлари бу ҳодисаларга бирор муносабат билдирганича йўқ.


Минскда яна намойиш - бу гал 63 минг киши тўпланди — Sof.uz\n31.07 16:28 478 Жаҳон\nБеларус пойтахти Минск яна намойишларга "мезбонлик қилди". Бу сафарги намойишлар 9 августда бўладиган президентлик сайловларида амалдаги президент Александр Лукашенкога ягона мухолифлик қилаётган Светлана Тихановскаяни қўллаб-қувватлаш учун ташкил қилинди. «Баҳор» (Весна) ҳуқуқни ҳимоя қилиш маркази маълумотларига кўра, унда 63 минг киши иштирок этган.\nМаҳаллий Tut.by нашри хабарига кўра, "Халқлар дўстлиги" боғида "ташвиқот пикети" қатнашчилари тўпланишди. Акция концерт шаклида бўлиб, соат 18:00 да бошланди, аммо баъзи иштирокчилар олдинроқ келишди.\n"Бизнинг кузатувчиларга кўра, митингда камида 63 минг киши қатнашган", дейилади хабарда.\nМитинг ўтказилган жойда мобил алоқа билан боғлиқ жиддий муаммолар кузатилган. Тадбирда қамоқда сақланаётган Виктор Бабарико ва унинг ўғли Эдуард, Павел Северинц, Николай Статкевич, Дмитрий Фурманов, шунингдек Россияга қочиб кетган Валерий Цепкалолар номидан сўзлар айтилди. Бундан ташқари, драматург ва сценарий муаллифи Андрей Курейчик томошабинларга мурожаат қилди. У ҳамма "Ватанига, фарзандларига ва оилаларига бўлган муҳаббат туфайли" Халқлар дўстлиги майдонига тўпланганини айтди. "Севги бизни овоз беришга, дивандан туришга ва ҳамма нарсани қилишга мажбур қилади. Светлана Тихановская ҳам Сергей Тихановскийга бўлган муҳаббати туфайли шу ерда”, - дея қўшимча қилди Курейчик.\nТихановскаянинг ўзи тадбирга тахминан соат 20:00 да келди ва саҳнага чиқди. Аввал митинг иштирокчиларига беларус тилида, кейин эса рус тилида мурожаат қилди:\n«Айтмоқчиманки, эрим одамларнинг кўзларини очди ва ўзгаришга умид қилди. У икки ойдан бери қамоқда. Менга ҳокимят керак эмас, лекин эрим панжара ортида. Мен болаларни яширишим керак эди. Мен чидашдан чарчадим, жим бўлишдан чарчадим, қўрқишдан чарчадим ”, - деди номзод.\nТихановскаянинг сўзларига кўра, Беларус ҳукумати бюджет маблағларини "муз саройлари, славян бозорлари" га сарфламоқда, аммо улар оддий одамлар ва касал болалар учун етарли эмас. "Нима учун бизнинг фаровонлигимиз учун пул фақат ҳокимият хоҳлаган нарсага берилади, ва кекса одамлар магистралларда ва ўтиш жойларида резавор меваларни ва пайпоқларни сотишга мажбур бўладими?" - деб сўради у.\nПрезидентликка номзод унинг сиёсатда ҳокимият учун эмас, адолат йўлида бўлганини қайд этди. "Биз жамоаларни умумий мақсад - янги Беларусни қуриш учун бирлаштирдик. Аммо биз сизсиз буни қила олмаймиз. Сайловга келинг ”, дея қўшимча қилди у.\nТихановская агар у президент бўлса, учта нарсани амалга оширишга ваъда берди: сиёсий ва иқтисодий маҳбусларни озод қилиш, 1994 йил Конституциясини қайтариш бўйича референдум ўтказиш ва одамлар ўзлари кимга овоз беришни танлашлари учун олти ой ичида барча муқобил номзодлар иштирокида янги президент сайловларини ўтказиш.\nТадбир соат 22:00 атрофида якунланди. Сўнгги маърузачининг нутқидан сўнг иштирокчилар тарқалишни бошладилар, кейин хавфсизлик кучларининг автоуловлари ва автобуслари кўринди. Ҳибсга олинганлар ҳақида хабар берилмаган.\nЖорий йилнинг 9 август куни Беларуциа президент сайловлари бўлиб ўтади. Марказий сайлов комиссияси беш кишини президентликка номзод сифатида рўйхатга олишга қарор қилди: Андрей Дмитриев, Анна Канопатская, Александр Лукашенко, Светлана Тихановская, Сергей Черечен. Амалдаги президентнинг асосий рақиблари деб ҳисобланган икки номзод (Бабарико ва Цепкало) рўйхатга олинмади.\nсиёсат намойиш Беларус мухолифат Светлана Тихановская\n21.01 11:47 3293\n22.01 20:38 2715\n21.01 10:15 2643\nКеча, 14:25 2121\nКеча, 15:56 1996\n6.11 01:44 299 Жаҳон\n31.10 16:28 1630 Жаҳон


Суд Навальный сайтига блок қўйилиши юзасидан шикоят аризасини кўриб чиқади\nМосквa шaҳрининг Тaгaнский тумани суди 3 феврaль куни тaниқли мухолифaтчи Aлексей Нaвaльныйнинг блогигa тўсиқ қўйилиши юзaсидaн киритгaн шикоят aризaсини кўриб чиқaди.\nМухолифaтчи блоги ўтгaн ойдa бош прокурaтурa тaлaби билaн aхборот воситaлaрини нaзорaт қилувчи Роскомнaдзор тaрaфидaн тўсиб қўйилгaн эди.\nНaвaльный бу қaрорни ноқонуний экaнини aйтиб, шикоят aризaсини киритгaн.\nAввaлроқ Роскомнaдзор Нaвaльный юритaётгaн блогдaги қaтор мaълумотлaрни ноқонуний деб топиб, веб-сaйтнинг бир нечтa сaҳифaсини Россия ичидa тўсиб қўйгaн эди.\nМухолифaтчи aйни дaмдa ўз блоги вa ижтимоий тaрмоқлaр орқaли россияликлaрни 1 мaрт куни норозилик нaмойишичa чиқишгa чaқирмоқдa.\nAлексей Нaвaльный 30 декaбрдa фирибгaрлик вa пул ювишдa aйбдор деб топилиб, шaртли рaвишгa уч ярим йилгa озодликдaн мaҳрум этилгaн.


Ўзбекистонга 30 та кислород концентратори олиб келинди\nСингапурнинг “Temasek Foundation” фонди 30 дона “Yuwell 7F-5” кислород концентраторини беғараз асосда тақдим этди, деб хабар бермоқда “Дунё” ахборот агентлиги мухбири.\nБугун, 22 июль куни юкларни Ўзбекистон томонига расмий топшириш маросими бўлиб ўтди.\nКислород концентраторини мамлакатимизга жўнатиш билан боғлиқ ташкилий жараён Ўзбекистоннинг Сингапурдаги элчихонаси томонидан, Президентимиз Шавкат Мирзиёев раислигида жорий йилнинг 20 июль куни ўтган Тошкент шаҳри ва пойтахт вилоятида пандемия билан боғлиқ ҳолат ҳамда уни барқарорлаштириш бўйича чора-тадбирлар масалаларига бағишланган видеоселектордаги топшириқлар ижроси доирасида амалга оширилди.\nСингапур томонининг 30 та кислород концентраторини етказиб бериш бўйича қарор Ўзбекистонда COVID-19 га қарши комплекс чора-тадбирлар ва қатъий ҳаракатларни амалга ошириш мақсадида ўз вақтида ва манзилли кўрсатилган ёрдам бўлди.\nЭслатиб ўтамиз, бу ҳамкор мамлакатнинг Ўзбекистон тиббий муассасаларининг самарали фаолият юритиши учун тақдим қилган иккинчи инсонпарварлик ёрдамидир. Бундан олдин Сингапур мамлакатимизга 5 минг дона ПЦР тест тизимларини юборган эди.\nУскуналарни мамлакатимизга олиб келиш учун 22 июль куни "Uzbekistan Airways" авиакомпанияси томонидан Шанхай шаҳри орқали рейс ташкил қилинди. Айни пайтда Ўзбекистон Соғлиқни сақлаш вазирлиги кислород концентраторларини қабул қилиб олди.


Солиқ тўғрисидаги қонун ҳужжатларини бузганлик учун санкциялар ҳақида нималарни билиш лозим | NORMA.UZ\nСолиқ тўловчи жавобгарликка тортилиши мумкин бўлган шартлар талайгина. Судларда солиққа оид низоларни ҳал этишда ушбу шартлар эътиборга олиниши мумкин. Ушбу шартларни, шунингдек санкцияларнинг принциплари ва ўзига хос жиҳатларини билмай туриб, уларни қўллаш осон кечмайди.\nНафақат енгиллаштирувчи ёки оғирлаштирувчи ҳолатлар…\nСолиқ тўловчининг (шу жумладан солиқ агентининг қонун ҳужжатларида жавобгарлик белгиланган ғайриқонуний айбли қилмиши (ҳаракати ёки ҳаракатсизлиги) солиққа оид ҳуқуқбузарлик деб эътироф этилади (СК 210-м.).\nСолиқ тўловчини жавобгарликка тортишнинг асосий шартлари ва принципларини санаб ўтамиз:\nсолиқ тўғрисидаги қонун ҳужжатларидаги барча бартараф этиб бўлмайдиган қарама-қаршиликлар ва ноаниқликлар солиқ тўловчининг фойдасига талқин этилади (СК 13-м.);\nшахс солиққа оид ҳуқуқбузарликни содир этганлик учун қонун ҳужжатларида назарда тутилган асослар бўйича ва тартибда жавобгарликка тортилиши мумкин. Бунда солиққа оид содир этилган айни бир ҳуқуқбузарлик учун такроран жавобгарликка тортилиши мумкин эмас;\nшахснинг айби қонунда белгиланган тартибда исботланмагунига қадар у солиққа оид ҳуқуқбузарликни содир этишда айбдор деб ҳисобланмайди. Шахс ўзининг солиққа оид ҳуқуқбузарликни содир этганликда айбдор эмаслигини исботлаши шарт эмас – буни солиқ ва бошқа органлар амалга ошириши лозим;\nсолиқ тўловчининг солиққа оид ҳуқуқбузарликни содир этганлик учун жавобгарликка тортилиши тегишли асослар мавжуд бўлган тақдирда унинг мансабдор шахсларини маъмурий, жиноий ёки қонунда назарда тутилган бошқа жавобгарликдан, шунингдек уни тўланиши керак бўлган солиқлар (йиғимлар) ва пеняларнинг суммаларини тўлаш (ўтказиш) мажбуриятидан озод этмайди (СК 212-м.);\nғайриҳуқуқий хатти-ҳаракатни (ҳаракат ва ҳаракатсизлик) қасддан ёки эҳтиётсизлик оқибатида содир этган шахс солиққа оид ҳуқуқбузарликни содир этганликда айбдор деб эътироф этилади. Бунда солиққа оид ҳуқуқбузарлик учун жавобгарликни енгиллаштирувчи ёки оғирлаштирувчи ҳолатлар инобатга олинади (СК 214-216-м.);\nсолиққа оид ҳуқуқбузарлик содир этилганлиги учун жавобгарликка тортилиш муддати – беш йил (СК 217-м.);\nҳар бир шахс солиқ органларининг норматив хусусиятга эга бўлмаган ҳужжатлари, улар мансабдор шахсларининг ҳаракатлари (ҳаракатсизлиги) устидан шикоят бериш ҳуқуқига эга. Бунда солиқ органининг сайёр солиқ текшируви ёки солиқ аудити натижалари бўйича қабул қилган қарори устидан юқори турувчи солиқ органига шикоят қилинганидан кейингина ушбу қарор устидан судга шикоят қилиниши мумкин (СК 30-боби).\nСолиққа оид ҳуқуқбузарликлар тўғрисидаги ишлар бўйича қандай санциялар қўлланилади\nСолиқ органлари томонидан:\nсолиқ аудити натижасида аниқланган солиққа оид ҳуқуқбузарликлар тўғрисидаги ишлар СКнинг 158 ва 159-моддаларида назарда тутилган тартибда кўриб чиқилади;\nсолиқ текшируви ва (ёки) солиқ назоратининг бошқа тадбирлари натижасида аниқланган солиққа оид ҳуқуқбузарликлар тўғрисидаги ишлар СКнинг 165 ва 166-моддаларида назарда тутилган тартибда кўриб чиқилади (СК 157-м.).\nСолиқ текшируви натижаларига кўра солиқ органлари ўз ваколатлари доирасида қуйидаги ҳуқуқларга эга:\nа) молиявий санкцияларни ва маъмурий жазо чораларини қўллаш;\nб) бозорлар, савдо комплекслари ҳудудларида ва уларга туташ бўлган автотранспорт воситаларини вақтинча сақлаш жойларида аниқланган молиявий-иқтисодий ва солиқ соҳаларида ҳуқуқбузарликлар содир этилганлиги фактлари юзасидан терговга қадар текширувлар ўтказиш, улар бўйича жиноят ишлари қўзғатиш, жиноят ишларини терговга тегишлилигига кўра ҳуқуқни муҳофаза қилувчи органларга топшириш («Давлат солиқ хизмати тўғрисида»ги Қонуннинг 5-м.);\nв) масалани ҳал этиш солиқ органларининг ваколат доирасидан чиққан ҳолларда, қонун ҳужжатлари бузилганлиги фактларига доир материалларни прокуратура, ички ишлар, ДХХ органларига ва судларга топшириш («Давлат солиқ хизмати тўғрисида»ги Қонуннинг 6-м.);\nСолиқ тўғрисидаги қонун ҳужжатлари бузилганлиги аниқланганда қандай санкциялар қўлланилади\nхўжалик юритувчи субъектлар – юридик ва жисмоний шахсларга (шу жумладан якка тартибдаги тадбиркорларга) нисбатан СКнинг 28 ва 29-бобларида назарда тутилган миқдорларда қўлланилади;\nжавобгарликни енгиллаштирувчи ҳолатларда жарима 2 баравар камайтирилади, оғирлаштирувчи ҳолатларда эса 2 баравар оширилади (СК 216-м.);\nсолиқ органининг жавобгарликка тортиш тўғрисидаги қарори олинган кундан эътиборан 10 кунлик муддатда ихтиёрий равишда тўланганда жарима миқдори 2 бараварга камайтирилади;\nикки ва ундан ортиқ солиққа оид ҳуқуқбузарлик содир этилган тақдирда, молиявий санкциялар ҳар бир ҳуқуқбузарлик учун алоҳида тарзда ундирилади (СК 218-м.);\nсуд тартибида қўлланилади, субъектлар ўз айбини тан олган ва ихтиёрий равишда тўлов тўлаган ҳолатлар бундан мустасно («Давлат солиқ хизмати тўғрисида»ги Қонуннинг 5-м.).\nМаъмурий жазо қуйидаги ҳолатларда қўлланилади:\nҳуқуқбузарлик ўз хусусиятига кўра жиноий жавобгарликка тортишга сабаб бўлмаган тақдирда (МЖТК 10-м.). Башарти ишни кўриб чиқиш пайтида солиқ органи ҳуқуқбузарлик ҳолатида жиноят аломатлари бор деган хулосага келса, материалларни прокурорга топширади (МЖТК 278-м.);\nмансабдор ва жисмоний шахсларга (шу жумладан якка тартибдаги тадбиркорларга) нисбатан МЖТКнинг 13 ва 16-1-моддаларида назарда тутилган миқдорларда жарималар солиш тариқасидаги жазолар қўлланилади;\nМЖТКнинг 264-моддасига мувофиқ белгиланадиган санкциялардан келиб чиққан ҳолда бевосита солиқ органлари томонидан қўлланилади. Қолган санкциялар МЖТКнинг 245-моддасига мувофиқ судлар томонидан қўлланилади;\nикки ёки ундан ортиқ маъмурий ҳуқуқбузарлик содир этган тақдирда, маъмурий жазо ҳар бир ҳуқуқбузарлик учун алоҳида-алоҳида қўлланилади (МЖТК 34-м.);\nҳуқуқбузарлик содир этилган кундан бошлаб, давом этаётган ҳуқуқбузарликлар учун эса, ҳуқуқбузарлик аниқланган кундан бошлаб бир йилдан кечиктирмай қўлланилади (МЖТК 36-м.).\nМаъмурий жазо қўлланилишида енгиллаштирувчи (МЖТК 31-м.) ва оғирлаштирувчи ҳолатлар (МЖТК 32-м.) мавжуд бўлади. Шунингдек маъмурий ҳуқуқбузарлик тўғрисидаги иш юзасидан қарор устидан юқори турувчи органга ёки жиноят ишлари бўйича туман (шаҳар) судига, жиноят ишлари бўйича туман (шаҳар) судининг қарори устидан эса апелляция инстанцияси судига шикоят берилиши мумкин (МЖТК 315-м.).\nЖиноий санкциялар юзасидан қуйидагиларни таъкидлаб ўтиш лозим:\nҳеч ким суднинг ҳукми бўлмай туриб жиноят содир қилишда айбли деб топилиши ва қонунга хилоф равишда жазога тортилиши мумкин эмас (ЖК 4-м.);\nшахс айбдор эмаслигини исботлаши шарт эмас ва айбдорлиги юзасидан барча шубҳа-гумонлар ушбу шахснинг фойдасига ҳал этилиши лозим (ЖПК 23-м.);\nЖКнинг 10–13-1-бобларига мувофиқ мансабдор ва жисмоний шахсларга (шу жумладан якка тартибдаги тадбиркорларга) нисбатан жазо қўлланилади;\nжиноятни енгиллаштирувчи (ЖК 55-м.) ва оғирлаштирувчи (ЖК 56-м.) ҳолатлар мавжуд;\nшахс икки ёки ундан ортиқ жиноятни содир этганда тайинланган жазоларни тўла ёки қисман қўшиш йўли билан жиноятлар мажмуи бўйича жазо тайинланади (ЖК 59-м.).\nСолиққа оид ҳуқуқбузарликлар учун санкциялар қуйидагиларга нисбатан қўлланилади:\nжисмоний шахслар (СК 30-м.);\nякка тартибдаги тадбиркорлар (СК 31-м.);\nюридик шахслар (СК 32-м.);\nчет эл юридик шахсининг доимий муассасаси (СК 36-м.);\nмансабдор шахслар (МЖТК 15-м.);\nхизматчилар (ЖК 8-бўлими).\nСанкциялар қандай тартибда қўлланилади\nСанкциялар қуйидаги кетма-кетликда қўлланилиши мумкин:\nфақат молиявий санкциялар. Масалан, ҚҚСнинг солиқ тўловчиси сифатида солиқ органларида ҳисобга қўйишнинг белгиланган тартиби солиқ тўловчи томонидан бузилганда, – солиқ тўғрисидаги қонун ҳужжатларида назарда тутилган ҳисобга қўйиш санасидан ҳақиқатда ҳисобга қўйилган санагача бўлган даврда олган даромадининг 5%и миқдорида, лекин 5 млн сўмдан кам бўлмаган миқдорда жарима солинади (СК 219-м.);\nфақат маъмурий санкциялар. Масалан, солиқ тўловчиларнинг идентификация рақамларини (СТИР) қўлланиш тартибини бузиш – фуқароларга 1 БҲМдан 3 БҲМгача, мансабдор шахсларга эса – 3 БҲМдан 7 БҲМгача миқдорда жарима солишга сабаб бўлади (МЖТК 175-3-м.);\nфақат жиноий санкциялар. Масалан, cохта тадбиркорлик, яъни уставида кўрсатилган фаолиятни амалга ошириш мақсадини кўзламасдан ссудалар, кредитлар олиш, фойдани (даромадни) солиқлардан озод қилиш (солиқларни камайтириш) ёки бошқача мулкий манфаат кўриш мақсадида корхоналар ва бошқа тадбиркорлик ташкилотлари тузиш, – 100 БҲМдан 200 БҲМгача миқдорда жарима ёки 5 йилгача муайян ҳуқуқдан маҳрум қилиш ёхуд 3 йилгача ахлоқ тузатиш ишлари ёки 1 йилдан 3 йилгача озодликни чеклаш ёки 3 йилгача озодликдан маҳрум қилиш билан жазоланади (ЖК 179-м.);\nмаъмурий ёки жиноий санкциялар. Масалан, тадбиркорлик фаолиятини давлат рўйхатидан ўтмасдан амалга ошириш учун фақат маъмурий ёки фақат жиноий санкциялар назарда тутилган. Давлат рўйхатидан ўтмасдан тадбиркор томонидан олинган даромад миқдорига қараб жазо белгиланади. Ушбу ҳуқуқбузарлик учун маъмурий санкциялар жарима қўринишида қуйидаги тартибда қўлланилади:\n- ҳуқуқбузарлик ашёларини мусодара қилиб, 5 БҲМдан 7 БҲМгача миқдорда жарима (даромад белгиланмаган тақдирда);\n- ҳуқуқбузарликни анча миқдордаги назорат қилинмайдиган даромад олган ҳолда содир этишда ҳуқуқбузарлик ашёларини мусодара қилиб, 7 БҲМдан 10 БҲМгача миқдорда жарима;\n- ҳуқуқбузарликни кўп миқдордаги назорат қилинмайдиган даромад олган ҳолда содир этишда ҳуқуқбузарлик ашёларини мусодара қилиб, 10 БҲМдан 50 БҲМгача миқдорда жарима (МЖТК 176-м.).\nТадбиркорлик фаолиятини давлат рўйхатидан ўтмасдан жуда кўп миқдордаги назорат қилинмайдиган даромад олган ҳолда амалга ошириш:\n- тадбиркорлик фаолияти давлат рўйхатидан ўтмасдан жуда кўп миқдордаги назорат қилинмайдиган даромад олган ҳолда амалга оширилганда, 3 йилгача муайян ҳуқуқдан маҳрум қилиб, 300 БҲМдан 600 БҲМгача миқдорда жарима ёки 480 соатгача мажбурий жамоат ишлари ёки 2 йилдан 5 йилгача озодликни чеклаш ёхуд 5 йилгача озодликдан маҳрум қилиш билан жазоланади (ЖК 188-м.).\nБунда биринчи марта ҳуқуқбузарлик содир этган шахс, агар у ҳуқуқбузарлик аниқланган пайтдан эътиборан 30 кун ичида солиқлар ва бошқа мажбурий тўловлар тарзида давлатга етказилган зарарнинг ўрнини ихтиёрий равишда қоплаган, тадбиркорлик субъектининг рўйхатдан ўтказилишини таъминлаган ва зарур бўлган рухсат берувчи ҳужжатларни расмийлаштирган бўлса, ҳуқуқбузарлик нарсаларини мусодара қилмасдан жавобгарликдан озод этилади (МЖТК 176-м., ЖК 188-м.).\nАйрим ҳолатларда бундай хатти-ҳаракатлар учун маъмурий жазо чоралари қўлланилганидан кейингина жиноий санкциялар қўлланилади (ЖК 192-3-м.);\n- молиявий ва маъмурий санкциялар. Масалан, солиқ ҳисоботини белгиланган муддатда тақдим этмаслик ушбу солиқ ҳисоботи асосида тўланиши (қўшимча тўланиши) лозим бўлган солиқ суммасини белгиланган муддатда тўланмаган ҳар бир кечиктирилган кун учун 1% миқдорида, лекин кўрсатилган сумманинг 10%идан ортиқ бўлмаган миқдорида жарима солишга сабаб бўлади (СК 220-м.). Молиявий санкция билан бир вақтда 1 БҲМдан 3 БҲМгача миқдорда маъмурий санкция қўлланилади. Худди шундай ҳуқуқбузарлик маъмурий жазо чораси қўлланилганидан кейин бир йил давомида такрор содир этилган бўлса, – 3 БҲМдан 10 БҲМгача миқдорда жарима солишга сабаб бўлади (МЖТК 175-м.);\n- молиявий, маъмурий ёки жиноий санкциялар (маъмурий санкция қўлланилганидан кейин). Масалан, солиқ базасини яшириш (камайтириб кўрсатиш) учун молиявий, маъмурий ва жиноий санкциялар қўлланилиши мумкин.\nСолиқ базасини яшириш (камайтириб кўрсатиш) – яширилган (камайтириб кўрсатилган) солиқ базаси суммасининг 20%и миқдорида жарима солишга сабаб бўлади (СК 223-м.).\nҚасддан содир этилган ҳолатлар аниқланган тақдирда молиявий санкциялар билан бирга маъмурий жазо чоралари ҳам қўлланилади. Солиқ олинадиган объектларни қасддан яшириш (камайтириб кўрсатиш) – фуқароларга 3 БҲМдан 5 БҲМгача, мансабдор шахсларга эса – 5 БҲМдан 7 БҲМгача миқдорда жарима солишга сабаб бўлади.\nХудди шундай ҳуқуқбузарлик анча миқдорда содир этилган бўлса, – фуқароларга 5 БҲМдан 10 БҲМгача миқдорда, мансабдор шахсларга эса – 10 БҲМдан 15 БҲМгача миқдорда жарима солишга сабаб бўлади (МЖТК 174-м.).\nСолиқ солинадиган объектларни қасддан яширишни анча миқдорда содир этиш, шундай қилмиш учун маъмурий жазо қўлланилганидан кейин рўй берган бўлса, - 150 БҲМгача миқдорда жарима ёки 2 йилгача ахлоқ тузатиш ишлари билан жазоланади. Бунда биринчи марта жиноят содир этган шахс, агар у солиқ текшируви материалларини кўриб чиқиш натижалари бўйича солиқ органининг қарорини олган кундан эътиборан 30 кун ичида солиқлар ва бошқа мажбурий тўловлар, шу жумладан пенялар ва бошқа молиявий санкциялар тарзида етказилган зарарнинг ўрнини тўлиқ қопласа, жавобгарликдан озод қилинади (ЖК 184-м.);\nКўриб турганимиздек, санкциялар тури ва миқдори етказилган зарар миқдорига боғлиқ бўлади:\nанча миқдорда – 100 БҲМдан 300 БҲМгача;\nкўп миқдорда – 300 БҲМдан 500 БҲМгача;\nжуда кўп миқдорда – 500 БҲМ ва ундан ортиқ (МЖТК ва ЖК).\nҚуйидаги савол жуда кўп берилади: нима учун айнан бир шахсга нисбатан маъмурий ва жиноий санкциялар қўлланилади? Маъмурий ҳуқуқбузарликларнинг жиноий қилмишлардан фарқи шундаки, уларнинг содир этилиши жамиятга анча миқдорда зарар етказмайди, уларда жиноятга доир қонун ҳужжатларида қайд этилган жамият учун хавф туғдирадиган аломатлар бўлмайди. Фарқлашда эса жамият учун хавфлилик даражаси асосий мезон ҳисобланади. Етказилган зарар миқдори қанчалик кўп бўлса, ушбу ҳуқуқбузарликни кўриб чиқишда Жиноят кодекси қўлланилиши эҳтимоли шунчалик юқори бўлади.\n«Норма» компанияси етакчи эксперти.\nЭътибор беринг! 2021 йилда солиқ тўғрисидаги қонун ҳужжатларини бузганлик учун санкциялар ҳақидаги маълумотлар билан Солиқ навигаторида батафсил танишиб чиқишингиз мумкин.\n2021 йил 1 январь ҳолатига кўра базавий ҳисоблаш миқдори – БҲМ – 245 000 сўм.


Бойваччалар учрашуви ёки сих ва кабоб орасида қандай қилиб куйганим ҳақида... - BBC News O'zbek\nБойваччалар учрашуви ёки сих ва кабоб орасида қандай қилиб куйганим ҳақида...\nСўнгги пайтларда нега жим бўлиб кетди, десангиз, ҳақсиз.\nИшқибозликни ҳам чидаганга чиқарган эмасми, буёғини энди қўяверинг: Бир кунда уч смена ишлаган одамнинг аҳволига тушганмисиз?...\nГоҳида, “Станок бўлса ҳам, олдимга тушолмасди,” деб ўзимга ўзим тан бериб юборган ҳоллар ҳам кўп бўлиб туради.\nАна шу ғала-ғовур, чоп-чоп, югур-югурларнинг манзарасида ишқибозликни айтинг.\nАнглия премьерлигасининг ҳамма учрашувларини томоша қилиш ҳақида-ку, гап бўлиши мумкин эмас.\nАлал-оқибат телевизорга қадолмаган кўзингни сўнггида газетаю компьютерга тикиб, хуморингдан чиқолмасанг ҳам, аламингдан чиқиб юрасан.\nАммо кўз қорачиғидек авайлаб юрганларингнинг ҳам иш кунига тўғри келишини айтинг...\nБу гал ҳам шундай бўлди:\nДидье омон экан, “Челси”га қанчалик бефарқ эмаслигим сизга яхши аён.\nЛекин икки юз миллионли юлдузлари билан уларнинг рангдош, чўнтакдош рақиблари “Манчестер Сити” ким кимлар қатори менинг ҳам ақлимни шоширган эмасми, икковлон орасидаги учрашув истиқболи ҳали анча аввал хаёлимни ўғирлаганди.\nЎзиям юлдузлар қолиб, чўнтаклар беллашаётгандан кейин бўлажак беллашув завқу шавқини бор кўлами, қиёфаси ва рангларида тасаввур этаётгандирсиз.\nУстаси фаранг бўлиб кетган эмасми, британ газетларини-ку, энди қўяверинг, ҳар доимгидек учрашув дардида куйган кўнгилларни янада куйдирган.\n"Униси бу дейибди, буниси у,.."ларни ўқиш орасида Роберто Манчини сочини бекор калталатибди, дейишга вақт ва эътибор топганимни айтинг.\nЛекин ҳар доим бўлганидек, бу гал ҳам аксига олмаса, ҳисоб эмасдек эди.\nУчрашув яна дастуримиз эфирга чиқишига бор-йўғи бир соат қолган, қўл-қўлга тегмайдиган бир пайтга тўғри келганди.\nИшга келибоқ, яна бир футболсевар ҳамкасбим Сирожиддин билан бир-биримиздан суюнчи олиб қўйган эмасмизми, менинг иш билан бандлигимни кўриб, ҳамкасбим хонадаги барча телевизорларнинг мурватларини бурай кетди.\nБошқа хоналарга зир югуришлар ҳам иш бермади. Бирор бир канал олса, қани!\nСўнгги нажот, деган бир палламда шуунча пайт панд бермаган ўзимизникилар ҳам панд берса - Спорт саҳифамиз ҳам шуундай учрашув қолиб, қуруқдан қуруқ шарҳга берилиб турса! Ҳамкасбимга мақтанган жойимда мулзам тортдим...\nБошни уришга жой тополмай, аламингни кейборддан олишдан бошқа чоранг қолмаган бир пайтда, эй, ошхона-чи(ўтган Жаҳон чемпионати давомида роса иш бермаганми!) деган ақлингга тасаннолар айтганча, таржима қилган хабарларингни шоша-пиша принтердан чиқарганча, ошхонага югуришни айтинг!\nИнглиз, рус, форс, афғон,...журналист, ошпаз, хизматчи, тозаловчи,..ошхонадаги улкан экран ким-кимларни бир ерга йиғмаган...Еган оғиз овқатини татимаган, йилларки, ҳа-ҳулашиб юрганларимиз бир-бирини танимаган бир ҳолат!\nСих ва кабоб орасида куйиш, деб шуни айтишса керак! Беш дақиқадан кейин эфир кутмаяптими, куймайдиган танловга ихтиёр бўлса қани!\nОчилмаган ҳисобни тақдирнинг ҳукмига ҳавола этганча, студияга югурмасдан иложинг йўқ.\nАммо....Кўнгил, хаёл, ақл, онг, шуур ошхонада қолган эмасми, фақат забонга қолдирган ишим якун топиб, ошхонага қуш бўлиб учган пайтдаги тушган ҳолимни эса, душманингга ҳам раво кўрмайсан киши...\nУлкан экран қаршисида ҳеч бўлмаса қолган беш дақиқа мазза қилиш истагида ёнган кўнглим унда муҳрланган натижа қаршисида муз қотган, Дидьеси бўлмайдими, “Челси” янги мавсум ҳисобидан илк бор мағлубиятга учраган, шууунча юлдузлари билан ҳали ҳеч нарсани қойиллатишга улгурмаган "Манчестер Сити" эса, кутилмаганда кимсан Англия чемпионининг бурнини ерга ишқашга муваффақ бўлганди.


Самарқандлик йигит «Одноклассники»да танишган қизидан "шарманда қиламан" деб қўрқитиб, пул талаб қилди » Ўзбекистон янгиликлари – Zamin.uz\n13 декабрь 2019, 23:50\n«Одноклассники» ижтимоий тармоғида бир қиз билан танишиб, у билан учрашиб юрган ва кейинчалик қизни шарманда қилиш билан қўрқитиб, ундан 1700 доллар талаб қилган йигит қўлга олинди. Бу ҳақда Ўзбекистон ИИВ ҳузуридаги Тергов департаменти хабар берди.\nХабар берилишича, 8 декабрь, якшанба куни 25 ёшли Ойдиной (исми ўзгартирилган) Самарқанд вилояти Пастдарғом тумани ИИБга ариза билан мурожаат қилган. Унга кўра, қиз 2019 йил август ойида «Одноклассники» ижтимоий тармоғида 21 ёшли Р.А. исмли шахс билан танишиб, у билан учрашиб юрган.\nМаълум қилинишича, Р.А. қизни шарманда қилувчи маълумотларни тарқатиб юбориш билан қўрқитиб, 1700 доллар миқдорида пул талаб қилган.\n2019 йил 8 декабрь куни соат 18:00 да Пастдарғом тумани ИИБ ходимлари томонидан ўтказилган тезкор тадбир давомида Р.А. сўралган пулларнинг бир қисми, яъни 600 долларни олаётганида ушланган.\nМазкур ҳолат юзасидан Пастдарғом тумани ИИБ ҳузуридаги Тергов бўлими томонидан Ўзбекистон Республикаси Жиноят кодексининг 165-моддаси 1-қисми (товламачилик) билан жиноят иши қўзғатилган бўлиб, дастлабки тергов жараёнида Р.А.га айблов эълон қилиниб, унга нисбатан гаров эҳтиёт чораси қўлланилган. Ҳозирда жиноят иши бўйича дастлабки тергов ҳаракатлари давом эттирилмоқда.\nЯнгиликлар » Жамият » Самарқандлик йигит «Одноклассники»да танишган қизидан "шарманда қиламан" деб қўрқитиб, пул талаб қилди


Бош прокуратура Деновдаги портлаш бўйича теракт версиясини рад этди – Газета.uz\nФото: Aброр Kурбoнмуратов / «Газета.uz»\nБош прокуратура Деновдаги портлаш бўйича теракт версиясини рад этди\nБош прокуратура матбуот котиби Деновдаги портлаш бўйича теракт версиясини рад этди. Дастлабки маълумотларга кўра, портлашга тахминан бино ичида бир неча соат давомида газ сизиб чиқиши сабаб бўлган. Чақнаш оқибатида 65 та уй зарар кўргани, 6 та хонадон яшаш учун хавфли ҳолатга келиб қолгани айтилмоқда. Вилоят ҳокими Тўра Боболов етказилган зарар давлат томонидан тўлиқ қоплаб берилишига ишонтирмоқда.\nНа русском языке Lotinchada 9 декабр 2021, 11:26 Жамият\nБош прокуратуранинг «Газета.uz»га маълум қилишича, Сурхондарё вилояти Денов шаҳри марказида жойлашган икки қаватли «Инденим» савдо мажмуасидаги портлашда теракт тахмини ўз тасдиғини топмаган.\nЧоршанба куни мазкур воқеа юзасидан матбуот анжумани ўтказилди, деб хабар берди Сурхондарё телеканали. Унда вилоят ҳокими Тўра Боболов республика ва вилоят миқёсидаги ишчи гуруҳ ўрганиш ишларини олиб бораётганини қайд этган.\n«Ҳолат бўйича бирорта зарар етган бўлса… Қанақа зарар энди, ойналар, эшикларни синиши, айрим жойларда қўпорилиш ҳолатлари бўлган. Асосан ёнидаги 6 та хонадонда бўлган», — деди у.\n(Чапдан ўнгга) Дониёр Масалиев, Тўра Боболов. Фото: Сурхондарё вилояти ҳокимлиги.\nЎзАнинг ёзишича, ҳоким 65 тадбиркорлик субьекти биноси ва хонадонга енгил зарар етганини маълум қилган. Деразалар ойналари синган, 6 хонадон деворларида ёриқлар пайдо бўлган.\n«Зарар кўрганларнинг вақтинча яшаши учун 24 та хонадон ҳозирланди. Хонадони таьмирлангунча кўчиши лозим, деб топилган 7 оила кўчирилди. Уларнинг яшаши учун ижара ҳақини туман ҳокимлиги тўлаб беради», — деган Тўра Боболов.\nУ, шунингдек, ушбу ҳолатни бошқача талқин қилмаслик ва бошқа ҳудудлардаги қурилиш ишлари билан адаштириб юбормасликни сўраган.\n«Денов тумани Шароф Рашидов ва Мустақиллик кўчаларида қурилиш жараёнлари ҳам бор. Биргина Шароф Рашидов кўчасида 27,5 млрд сўмлик хонадонларни бузиш ишлари олиб борилмоқда. Айрим суратларда кўрдик, бу ҳам чақнаш натижасида бўлди деган фикрлар тарқатилаяпти. Бу мутлақо нотўғри», — деди вилоят ҳокими.\nТаъкидланишича, етказилган зарарни ўрганиш мақсадида мустақил баҳоловчилар ҳамда биноларнинг яроқлилик даражасини ўрганиш учун қурилиш инспекцияси жалб этилган.\n«Тергов жараёни якуни билан бу жараёнларни тўхтатмасдан [етказилган зарар] қисқа вақтларда бартараф этилади. Зарар етган хонадонларнинг ҳаммасида томини, эшик, ромларини алмаштириш масалалари бўлса, буни ҳал қилишни бошлаб юборганмиз. Фуқаролар билан келишган ҳолда давлат томонидан аввалги ҳолатига келтириш бўйича топшириқлар олинган. 3−4 кунда ҳаммаси охирига етказилади», — дея ишонтирган Тўра Боболов.\nҲокимнинг қўшимча қилишича, ҳар бир объектга қурувчи ва масъуллар бириктирилган.\nБош прокуратура бошқарма бошлиғи ўринбосари Дониёр Масалиев ҳозир экспертлар гуруҳи ҳодиса жойида ишлаётганини маълум қилди.\n«Мутахассисларнинг дастлабки маълумотларига кўра, ҳодиса жойида бўлган портлаш бирон-бир портлатувчи модда ёки нефть маҳсулотларининг ёрдамида амалга оширилганлигини тўлиқ инкор этса бўлади. Тахминан, бино ичкарисидаги газ қувурларидан бир неча соат давомида сизиб чиққан газ оқибатида тўпланган катта миқдордаги газ ҳаво билан реакцияга киришиб, катта чақнаш оқибатида портлаш бўлган. Ҳозир шу тахмин асосида ишлаяпмиз. Сабаби бинога етказилган зарарлар шу портлашдан қолган излар бизни тахминларимизни келтириб чиқараяпти», — деди Дониёр Масалиев.\nАввалроқ «Дарё» мухбирининг Денов туман тиббиёт бирлашмасида даволанаётган жабрланувчилар билан суҳбати ҳам эълон қилинганди. Абдулла Дўланов «газ умуман чиқмаганлигини, ҳиди чиқса, сезган бўлишларини» таъкидлаган. Унинг айтишича, мажмуанинг ишчилар учун ошхонасида газ-баллондан фойдаланилмаган.\nФото: Аслиддин Эшонқулов / «Дарё».\nСавдо мажмуасида иш бошлаганига 7 декабрь куни икки ой тўлган Абдулла Дўлановнинг айтишича, портлаш юз берган вақтда бинода етти киши бўлган.\n«Савдо марказининг иккинчи қаватидаги хоналарда уч киши ётгандик. Соат тахминан 2 ё 3 ларда портлаган. Уйғонсам, бошимдан қон кетяпти, оёғим бетон бўлаги остида қисилиб қолган, шеригим эса бақириб ёрдамга чақиряпти», — деб эслаган у.\nБунга қадар «Газета.uz» Деновдаги портлаш оқибатлари ҳақидаги фоторепортажни эълон қилган эди.\n«Газета.uz» 2 204\nФото: Деновдаги портлаш оқибатлари 8 декабр 2021, 09:45\nДеновдаги портлашда 2 киши ҳалок бўлди 7 декабр 2021, 12:19\nДеновдаги портлаш оқибатида 9 киши жароҳатланиб, икки киши ҳалок бўлди (янгиланди) 7 декабр 2021, 09:55\n9 декабр 2021, 12:37\nБейрутда силитра шунака портлаганда хокимят исиефога чиккан эди


Биргина чегирма билан чекланилмайди — Golden House'да Наврўз шукуҳи! | Qalampir.uz\nБиргина чегирма билан чекланилмайди — Golden House'да Наврўз шукуҳи!\nБизнес\t17 Март 11:15 2918\nБугунги кунга келиб, Ўзбекистонда Наврўз давлат аҳамиятига молик халқимизнинг севимли ва миллий байрамларидан бири ҳисобланади. Шу билан бирга, худди ўша минг йиллар илгари бўлгани каби, ҳали-ҳануз ҳам бир-биридан бетакрор миллий урф-одат, анъана ва маросимларларга бойдир. Баҳорнинг кун ва тун тенглашган ушбу ажойиб кунида кишилар йил давомида йиғилиб қолган барча гина-кудуратларни унутган ҳолда бир-бирларини афв этиб, яқинларига меҳр улашадилар, байрам кунида кексалар ва ёши улуғлар аҳволидан хабар олиб, совғалар ҳадя қилишади.\n“Golden House” томонидан ҳам Наврўз айёми муносабати билан бир қатор турар жой мажмуаларидаги бўлажак кўчмас мулк эгалари учун кўплаб фойдали таклиф ва совғалар тайёрланди. Фурсатни бой бермаган ҳолда компаниянинг савдо офисларига мурожаат қилинг, харид учун ҳужжатларни расмийлаштиринг ва ажойиб совғаларни қўлга киритиш баробарида янги хонадонда ҳаётингизнинг бутунлай янги саҳифадан бошланг!\nЭътироф этиш жоизки, Golden House узоқ вақтдан буён маркетинг кампаниялари доирасида етарли даражада саховатпешалиги, кўплаб реклама акциялари ва совғалари ташкил этиши билан машҳурдир. Бунда, албатта, девелопер ҳар бир потенциал харидорга алоҳида ёндашган ҳолда улар мамнун бўлишлари учун барча имкониятларни яратишга ҳаракат қилади. Шунингдек, компания вакиллари уларнинг ҳар томонлама қулай ва юқори сифатли уй-жой харид қилишларига ёрдам кўрсатишдан мамнун бўлади.\nҚиёсий таҳлил шуни кўрсатмоқдаки, бирламчи кўчмас мулк нархи кўп ҳолларда иккиламчи уй-жой нархидан унчалик кўп фарқ қилмайди. Булар — қурилиш иншоотларининг “ёши”/коммуникация алоқалари/жиҳозланишидан тортиб, девелопердан харидорга молиявий дастурлар бўйича билдирилган манфаатли таклифлар ва “харидингиз учун ташаккур” деган эътироф, энг асосийси эса — муаллифлик дизайнига эга ажойиб ошхона гарнитурини ҳисобга олмаганда, албатта.\nШундай қилиб, Sagʻbon ва Assalom Sohil турар жой мажмуаларининг ҳар бир янги хонадон соҳибларига ҳам замонавий ошхона гарнитури совға сифатида тақдим этилади! Мазкур тўплам махсус осма жавон, электр печкаси ва ювиш жойи (раковина) билан жиҳозланган. Эндиликда хонадон соҳиблари ошхонасини жиҳозлаш каби ташвишлардан ҳоли бўладилар, шунчаки хонадонга кирадилар ва барчаси аллақачон ҳозир эканлигидан мамнун бўладилар! Шу ўринда эслатиб ўтиш жоизки, Assalom'нинг бир қатор лойиҳалари ҳам эркин нархлари ва муддатли кечиктириб тўлаш мумкин бўлган манфаатли шартлари билан ажралиб туради.\nБундан ташқари, Golden House баҳорий айёмлар муносабати билан Greenwich, Parisien ва Infinity турар жой мажмуалари учун ҳам байрам совғаларини ҳозирлади! Девелопер тез тўғри қарор қабул қилувчи сахий ва мард харидорларга ўзгача ёндаша олиши билан ҳам алоҳида ажралиб туради. Яъни бунда қисқа фурсатда тез қарор қабул қилиниб, танланган турар жой мажмуаси ва хонадондан келиб чиққан ҳолда белгиланган чегирмалар алоҳида ҳисобланади. Golden House'дан инновацион Infinity резиденциясидан хонадон харид қилган харидорлар эса ютуқли ўйинларда иштирок этишлари учун хали ҳам вақт борлигини эслатиб ўтиш жоиздир.\nДемак, фурсатни бой берманг ва шошилинг!\nШуниси қувонарлики, девелопер махсус шартлар ва акциялардан ташқари ҳар бир харидорга кўплаб ёқимли совғаларга бой бўлган “содиқлик дастури” кўринишидаги ажойиб туҳфани ҳам тақдим этади. Маълумот ўрнида айтиш мумкинки, ушбу дастур сизнинг янги хонадонингизда қулайлик ва шинамлик муҳитини яратиш бўйича ноёб қўлланма бўлиш билан бирга пойтахтнинг етакчи ресторанлари ва дўконларига олиб борувчи фойдали чегирма карталари ҳам ҳисобланади. Бошқача қилиб айтганда, мазкур совғалар Golden House доимий мижозларининг келгусида янги, ёқимли бонусларни кафолатловчи нуфузи ҳамдир. Наврўз акцияси доирасида ўтказилаётган чегирма дастурлари ва муддатли тўлов шартлари борасида батафсил маълумотлар компания савдо офисларида сизга тақдим этилади! Шундай экан, келинг, ўзингизни қизиқтирган маълумотлар билан танишинг, шартнома имзоланг ва албатта байрам совғаларини қўлга киритинг!\nҚўнғироқ қилинг ва чегирмани қўлга киритинг! (+998) 78-150−11−11.\n21 Октябрь 10:51 30217\n21 Октябрь 19:06 27839\n22 Октябрь 14:00 24000\n21 Октябрь 14:31 23684


Аллоҳ субҳанаҳу ва таолога ҳамд, Пайғамбаримизга (соллаллоҳу алайҳи ва саллам), у зотнинг авлодлари ва саҳобаларининг барчаларига қиёмат кунигача дуруду саломлар бўлсин.\nБиз оёқ кийимига масҳ тортиш муқим учун бир кеча-кундуз ва мусофир учун уч кеча-кундуз жоиз эканига иқрормиз. Чунки ҳадисда шундай ворид бўлган. Ким уни инкор этса, унинг кофир бўлиб қолиш эҳтимоли бор. Чунки у ҳадис мутавотир ҳадисдир.\nБиз Аллоҳ таолонинг қаламга ёзишга буюрганига, қалам: "Ё Раббим, нимани ёзайин", деганига ва Аллоҳ унга, қиёмат кунигача бўладиган нарсаларни ёз, деб амр қилганига иқрормиз. Бунга: "Улар қилган ҳар бир нарса битикларда (номаи аъмолларида)дир. Ҳар бир кичик ва катта (Лавҳул Маҳфузда) битилгандир" (Қамар, 52–53, мазмуни) оятлари далилдир.\nБиз қабр азоби муқаррарлигига, унда Мункар ва Накир фаришталари савол қилишига; Жаннат ва Дўзах ҳақ ва иккиси ҳам ўз аҳллари учун яратиб қўйилганига. Аллоҳнинг: "Қиёмат кунида адолат тарозусини ўрнатамиз", деган сўзига биноан тарозу ҳақ эканига; Аллоҳнинг: "Китобингни ўқи! Бугун ўз шахсинг ўзингга қарши етарли ҳисобчидир" (ал-Исро, 14, мазмуни), деган сўзига биноан номаи аъмолни ўқиш ҳақ эканига иқрормиз.\nБиз Аллоҳнинг "Қабрлардаги ҳар бир бандани Аллоҳ қайта тирилтиради", мазмундаги каломига биноан, Аллоҳ одамзод ўлиб битганидан сўнг, уларни жазолаш, тақдирлаш ва ҳуқуқларини адо қилиш учун узунлиги 50 минг йилга тенг кунда қайта тирилтиришига, Жаннат аҳлининг Аллоҳ таолони кўришлари ҳақ эканига ва бу кўринишда ҳолат ва жиҳати бўлмаслигига, Пайғамбаримизнинг (соллаллоҳу алайҳи ва саллам) аҳли Жаннат бўлган бандани, гарчи у гуноҳи кабира қилган бўлса ҳам, шафоат қилишлари ҳақ эканига, Ойша онамиз (розияллоҳу анҳо) Хадича онамиздан (розияллоҳу анҳо) сўнг, дунё аёлларининг энг афзали ва мўминларнинг оналари эканига, унинг зинодан поклигига, унинг Равофизлар айтганларидан пок эканига, унга зинони нисбат берган кимса валади зино эканига, Аллоҳнинг мўминлар ҳақидаги: "Улар Жаннат аҳлларидирлар. Улар унда абадий қолувчилардир..." ва кофирлар хусусидаги: "Улар Дўзах аҳлларидирлар. Улар унда абадий қолувчилардир..." деган каломига биноан, жаннат аҳли Жаннатда ва дўзах аҳли Дўзахда абадий қолажаклари ҳақ эканига иқрормиз.\n(Имоми Аъзамнинг ушбу васиятларини унинг етук шогирдларидан ва энг йирик издошларидан бири Имом Абу Юсуф Яъқуб ибн Иброҳим Ансорий ривоят қилган. Имом Абу Юсуф 113 ҳижрий санада Куфада таваллуд топган. У ёшлигидаёқ илм олишга ҳавас қилган, Имоми Аъзамга шогирд тушиб, кўп илмларни ўрганган ва йирик олим, муҳаддис ва фақиҳ бўлиб етишган. Сўнгра у Куфадан Бағдодга ўтиб, Ҳодий, Маҳдий, Ҳорун Рашид халифалик даврларида қозилик мансабида хизмат қилган. У ҳижрий сананинг 182 йили, Рабиъул аввал ойида Бағдод шаҳрида вафот этган. "Ал-Ҳирож", "Ал-Авзоийнинг йўлига раддия" номли асарлар муаллифидир).


Украинада сайлов якунланди. Экзитпол маълумотига кўра Владимир Зеленский — президент\nУкраинада сайлов якунланди. Экзитпол маълумотига кўра...\n21.04.2019 22:21 0 2506\nУкраинада президентлик сайловининг иккинчи тури якунига етди. Миллий экзитпол маълумотига қараганда Владимир Зеленский 73,2 фоиз овоз билан сайловда ғолиб чиқади. Унинг рақиби Петр Порошенко учун эса 25,3 фоиз сайловчи овоз бериши кутилмоқда.\n112 Украина телеканали ва NewsOne томонидан ўтказилган экзитполга кўра Зеленский 72,5 фоиз овоз тўплайди, Порошенко эса — 27,5 фоиз. Худди шунга ўхшаш натижа «1+1» телеканали ўтказган сўровномада ҳам қайд этилган.\nВладимир Зеленский сайловчиларга миннатдорчилик билдирди ва уларга ҳеч қачон панд бермасликка ваъда берди. У шу билан бирга ўз тарафдорларига ҳам раҳмат айтган.\nУкраинада маҳаллий вақт билан соат 20:00да (Тошкент вақти билан соат 22:00) сайлов участкаларида овоз бериш жараёни якунига етди. Экзитпол натижаларини шундан сўнг ҳисоблаб чиқиш имкони пайдо бўлган.\nУкраина Пётр Порошенко Владимир Зеленский\nХориж 19/06, 07:25\nМашҳур газета Зеленскийни Вера Брежневага «уйлантириб қўйди»